ועדת החוקה, חוק ומשפט, כנסת 20, פרוטוקול מספר 237, 2016-07-18 10:00

ניסן סלומינסקי: אני מבקש לפתוח את ישיבת ועדת החוקה, חוק ומשפט.

ניסן סלומינסקי: כמובן אני מברך בברכת ברוך הבא בשם ה' את היועץ המשפטי לממשלה, ואני מניח בשם כל חברי הכנסת, הקואליציה והאופוזיציה.

ניסן סלומינסקי: אנחנו נותנים לך גיבוי מלא להנהיג את הספינה גם כשהמים רגועים וגם כשהמים סוערים.

ניסן סלומינסקי: אנחנו סומכים עליך - - -

אלעזר שטרן: אנחנו סומכים עליך שלא תיתן לנו גיבוי מלא עם כל השטויות שעושים פה.

ניסן סלומינסקי: הוא לא יועץ משפטי לכנסת, הוא יועץ משפטי לממשלה.

אלעזר שטרן: בסדר, אבל אנחנו סומכים עליו.

לבוא ולהגיד: ברוך הבא בשם ה' ונותנים לך גיבוי מלא.

לבוא ולהגיד: אנחנו יודעים שהימים הם לא ימים פשוטים, אבל במדינתנו אף פעם אין ימים פשוטים, תמיד הם סוערים, או בצד הזה, או בצד הזה, ואתה צריך לנווט.

לבוא ולהגיד: זה עליך, על כתפיך.

לבוא ולהגיד: תדע שיש לך גיבוי מלא מכל חברי הכנסת, מכל הסיעות כולן, כולנו רוצים שהכול יתנהל לפי הצדק והיושר, איך שצריך להתנהג, ובידך חלק מהדברים.

יואב בן צור: הוא מחייך בכל מקרה.

רויטל סויד: ניסן, למה אתה מדריך?

רויטל סויד: זו שאלה מדריכה.

אביחי מנדלבליט: זו חקירה נגדית.

אביחי מנדלבליט: ..

ניסן סלומינסקי: זו חקירה נגדית.

ניסן סלומינסקי: .. זה מותר... רק גילוי נאות.

ניסן סלומינסקי: ביקשתי ממנו שבמכלול הדברים שהוא ידבר, אם הוא ירצה שיתייחס לבקשתי לשלושה נושאים.

ניסן סלומינסקי: לשניים מהם הוא יתייחס והשלישי, תיכף נשמע.

ניסן סלומינסקי: ביקשתי שיתייחס בין שאר דבריו לנושא הראשון שמעסיק אותנו, וזו ההפרדה.

ניסן סלומינסקי: היועץ המשפטי היום מכהן בהרבה כובעים, אבל שני הכובעים המרכזיים זה היועץ המשפטי לממשלה מצד אחד, ומצד שני הוא ראש התביעה הכללית.

ניסן סלומינסקי: יש הרבה שחושבים שיש כאן התנגשות מסוימת או יותר ממסוימת, ולכן יש איזה מהלך, שאני לא יודע אם הוא יבשיל או לא – כמובן לא בזמנו, זה יהיה כבר ליועץ הבא – להפריד - - -

אלעזר שטרן: הוא רק התחיל.

ניסן סלומינסקי: - - - להפריד בין שני התפקידים האלה.

ניסן סלומינסקי: מעניין אותנו לשמוע מה דעתו בעניין הזה.

אוסאמה סעדי: האם זה החוק הבא שלך?

ניסן סלומינסקי: נושא נוסף שביקשתי ממנו, אם הוא ירצה בתוך דבריו, לא במסגרת השאלות, זה הנושא שבמשרדי הממשלה היום, מי שלמעשה הוא בעל הבית זה לא השר, אלא היועץ המשפטי של המשרד, שהוא מכתיב לשר, והשר לא יכול לעשות היום שום דבר בלעדיו, וכוחם נובע מכוחו של היועץ המשפטי.

דב חנין: לא.

דב חנין: כוחם נובע מזה שהשרים לא יודעים מה הם רוצים לעשות, ואין להם מדיניות.

אלעזר שטרן: הם לא רוצים להחליט.

ניסן סלומינסקי: רבותי.

דב חנין: אם הם רוצים לעשות דברים, הם לא חוקיים.

ניסן סלומינסקי: לא, לא.

ניסן סלומינסקי: מה פתאום.

ניסן סלומינסקי: כשתהיה שר תרגיש מה זה.

מיכל רוזין: אין שחיתות.

מיכל רוזין: ..

מיכל רוזין: כולם נקיים וזכים.

מיכל רוזין: .. אין לנו נשיא, ראש ממשלה ושרים בכלא?

דב חנין: אני מאחל לעצמי להיות שר ואני מבטיח לא לבוא בתלונות ליועצים משפטיים.

ניסן סלומינסקי: נדמה לך.

דב חנין: בסדר.

ניסן סלומינסקי: בכל אופן הוא ידבר בנושא הזה, ונושא שלישי – אם היועץ ירגיש שהוא משיק גם למשהו פוליטי, אז הוא לא ידבר על זה – זה הנושא של חוק ליועץ משפטי.

ניסן סלומינסקי: היום הפונקציה של יועץ משפטי זו הפונקציה הכי עוצמתית שקיימת במשק ובכלל במדינה.

ניסן סלומינסקי: המדהים ביותר שאין חוק שאומר איך בוחרים יועץ משפטי, מה סמכויותיו.

ניסן סלומינסקי: כלום.

מיכל רוזין: הנה, זה החוק הבא שלו.

מיכל רוזין: לא הבנת, אוסאמה.

אוסאמה סעדי: אני כבר שומע אותו - - -

ניסן סלומינסקי: האם יש צורך בחוק ליועץ המשפטי או לא?

אוסאמה סעדי: אחרי שהוא יגמור עם חוק ההדחה והעמותות, הוא - - -

ניסן סלומינסקי: מאחר שיכול להיות שזה גובל גם בפוליטיקה ודברים כאלה, יכול להיות שהוא יימנע מלומר.

ניסן סלומינסקי: בכל אופן, אדוני היועץ המשפטי לממשלה, אהובנו, המיקרופון לרשותך.

ניסן סלומינסקי: אני מבקש שוב מחברי הכנסת, רבותי, כפי שנהוג כאן בוועדה, דברי חכמים בנחת נשמעים, אז רק אחד מדבר.

ניסן סלומינסקי: מי שירצה, ירשום.

ניסן סלומינסקי: אחר-כך יהיה הרי סבב של שאלות, שכל אחד יוכל גם לשאול את השאלות.

ניסן סלומינסקי: אני מבקש מכל היושבים בספסל האחורי – אני מבקש לא לדבר.

ניסן סלומינסקי: מי שירצה, שיצא החוצה לדבר, כי אנחנו רוצים שתהיה דממה, ומי שידבר יוכל להישמע.

מיכל רוזין: מה לוח הזמנים?

ניסן סלומינסקי: אמרתי, חלק מהזמן – תלוי כמה הוא ידבר – הוא ידבר, והחלק השני יהיה לחברי הכנסת.

ניסן סלומינסקי: זה יכול להיות שעה ושעה.

ניסן סלומינסקי: אם הוא יחליט לדבר פחות, יהיה יותר זמן לשאלות.

ניסן סלומינסקי: אדוני, המיקרופון לרשותך.

אביחי מנדלבליט: בוקר טוב לכולם, אני באמת שמח על ההזדמנות להיות פה בישיבה של ועדת החוקה, חוק ומשפט בפעם הראשונה למעשה מאז שאני בתפקיד.

אביחי מנדלבליט: למרות הערתו של חברי אלעזר שטרן, חצי שנה זמן יועץ – אני לא רוצה להגיד "זמן כלב", אבל כל יום הוא יום ארוך.

אביחי מנדלבליט: יומא אריכתא.

אביחי מנדלבליט: ימים ארוכים.

אביחי מנדלבליט: עבר הרבה זמן, אבל באמת טוב להיות פה.

אביחי מנדלבליט: אני חושב שלוועדה הזאת באופן כללי, תמיד, יש תפקיד מרכזי מאוד במערכת המשפט בישראל במובן הרחב.

אביחי מנדלבליט: זה הפורום שאמון על עיצוב החקיקה.

ניסן סלומינסקי: רבותי, שכחנו לומר שליועץ יש גם "עבר פלילי", כולל שחקן כדורגל מדופלם, ועוד הרבה דברים טובים.

<קריאה: זה בעבר אצלו.

ניסן סלומינסקי: זה עוד לא עבר?

ניסן סלומינסקי: יש לך עוד זמן לשחק כדורגל?

ניסן סלומינסקי: כנראה זה לא "פלילי".

ניסן סלומינסקי: לא ידעתי שעדיין.

אביחי מנדלבליט: משהו כזה.

אביחי מנדלבליט: אני צריך לחזור.

אביחי מנדלבליט: אני לא מספיק בזמן האחרון, אבל נחזור.

אביחי מנדלבליט: זו אהבה גדולה שלי, אין מה לעשות.

אביחי מנדלבליט: ידידי אוסאמה, גיליתי שגם הוא אוהב כדורגל.

אביחי מנדלבליט: זה הפורום שאמון על הבשלת תהליכי החקיקה במובן הרחב.

אביחי מנדלבליט: מהבחינה הזאת גם לנו במשרד המשפטים, למרות שזאת הרשות המבצעת יש ממשקי עבודה קבועים עם הוועדה.

אביחי מנדלבליט: אני יודע שגם היום היה חלק בממשק הסוער עם הוועדה.

אביחי מנדלבליט: אני מכיר.

אביחי מנדלבליט: מעודכן.

אביחי מנדלבליט: אנחנו מנסים באמת להביע את עמדתנו בוועדה כמיטב יכולתנו.

אביחי מנדלבליט: אני גם מבקש בהזדמנות הזאת, לפני שאני אגיד דברים לגבי איך שאני רואה את התפקיד שלי, ממש להודות לחברי הוועדה, ובראשם ליושב-ראש הוועדה, חבר הכנסת ניסן סלומינסקי, על הובלת הוועדה, בעיני, ואני לא אומר את זה כי אני יושב פה, באופן מרשים.

אביחי מנדלבליט: זו גם ההתרשמות של האנשים שלי שנמצאים פה, מי שמגיע ומופיע.

אביחי מנדלבליט: אני חושב שבתקופה הקצרה יחסית שאתה מכהן בתפקיד, הושלמה שורה של חוקים מרכזיים וחשובים מאוד, חלקם התקשינו מאוד להעביר, כמו חוק המאבק בטרור, חוק לאיסור הלבנת הון שמגדיר עבירות מס כעבירת מקור.

אביחי מנדלבליט: יש עבודה מאוד אינטנסיבית על חוקים חשובים אחרים: חסיון החומר המודיעיני, שאני לא יודע אם כבר נדון או אמור להידון - - -

אלעזר שטרן: התחיל.

אביחי מנדלבליט: מצוין.

ניסן סלומינסקי: נקווה שהיום נסיים.

אביחי מנדלבליט: מצוין.

אביחי מנדלבליט: נושא עבירות ההמתה, וכמובן חוק שמן הסתם לא נוכל שלא להידרש אליו בצורה כזאת או אחרת זה "חוק הנבת"ם", נציבות תלונות הציבור על מייצגי המדינה בערכאות.

אביחי מנדלבליט: אני חושב שהכול נעשה בנועם הליכות, בתחושה טובה מאוד עניינית ומקצועית, ואני באמת מודה לך.

ניסן סלומינסקי: כשרות משפטית של אנשים בעלי מוגבלויות, לקח לנו חצי שנה לדון בו.

ניסן סלומינסקי: אחד החוקים החברתיים המכובדים שהוועדה דנה בו.

ניסן סלומינסקי: יעל היתה פעילה מאוד.

ניסן סלומינסקי: הוועדה דנה והוציאה חוק מכובד מאוד.

אביחי מנדלבליט: גם את יעל אני קצת מכיר.

אביחי מנדלבליט: באמת יישר כוח לכולכם, ולך ולכל מי שעושה במלאכה.

אביחי מנדלבליט: מבחינת תפיסת העולם שלי – גם אמרתי את זה בכניסה לתפקיד ואני מנסה להביא את זה לידי ביטוי במהלך התפקיד, אני גם מקווה שרואים חלק מהדברים – אני לא ממציא את הגלגל.

אביחי מנדלבליט: בדרך כלל בהרבה מאוד תפקידים אתה בא ואומר: יש לי איזה דבר שאני מחדש, דבר חדש.

אביחי מנדלבליט: הפצ"ר המיתולוגי מבחינת כל הפצ"רים למיניהם וסוגיהם זה תמיד מאיר שמגר.

אביחי מנדלבליט: אין מה לעשות.

אביחי מנדלבליט: ומאיר שמגר כתב דוח מאוד רציני ואני חושב שצריך להכיר טוב את הדוח וללכת עקב בצד אגודל לפי מה שהוא אמר.

אביחי מנדלבליט: אני חושב שמי שילך בצורה הזאת יעשה ויצליח, כי זה באמת איך שאני רואה את התפקיד.

אביחי מנדלבליט: לא צריך להמציא שום דבר חדש.

אביחי מנדלבליט: הוא מדבר למעשה על חמישה כובעים.

אביחי מנדלבליט: במקרה שלי יש גם שישי, אבל יש חמישה כובעים.

אביחי מנדלבליט: מי שעומד בראש התביעה הכללית זה באמת אחד הכובעים שהוזכרו קודם, נתייחס לזה בהמשך.

אביחי מנדלבליט: לא שבדברים אחרים אין עצמאות, יש עצמאות בכל הכובעים, אבל פה העצמאות היא טוטלית.

אביחי מנדלבליט: אין לך שום ממשק.

אביחי מנדלבליט: אנחנו נגיע לזה.

אביחי מנדלבליט: למשל כשיש יועץ משפטי בתחום הייעוץ לממשלה או לשר, יש לו בהחלט – נגיע לזה, אני לא מקבל את זה שהיועץ המשפטי הוא זה ששולט במשרד, ואני מתנגד לזה בכל תוקף.

אביחי מנדלבליט: השר קובע את המדיניות או הממשלה קובעת את המדיניות, הכנסת מחוקקת, היועץ המשפטי צריך לסייע לה בזה.

אביחי מנדלבליט: באכיפת דין זה לא המצב.

אביחי מנדלבליט: נכון שיש זיקות מצומצמות מאוד שאפשר להשפיע, למשל אם מגלים תופעה שמטרידה מאוד את הממשלה, בהחלט הממשלה יכולה להגיד: תשים לב, יש עלייה גדולה מאוד בטרור או בהפרות סדר המוניות, אבנים, החיים נהיים מסוכנים בדרכים, או יש תופעה מוגזמת של אלימות בספורט או כל דבר אחר, ומבקשים שתיתן לזה את הדגש המתאים, ואז יש לנו מה שנקרא "צוות על".

אביחי מנדלבליט: זה דבר לדעתי מצוין, שמתכנס מדי מספר חודשים, למעשה מאגד בתוכו תחת היועץ המשפטי לממשלה את כל רשויות האכיפה, אם זה משטרה, אם זה הרשות להלבנת הון, רשות המסים, רשות ניירות ערך – גופים מאוד מקצועיים, מאוד רציניים, וגופים אחרים, יושבים ומתכנסים ביחד ומגבשים מדיניות.

אביחי מנדלבליט: פה בהחלט אם אני מזהה משהו שצריך לנסות ולשנות כיוון, אז אנחנו מנסים לשנות את הכיוון, לסייע לממשלה לשנות את הכיוון.

אביחי מנדלבליט: פה אני כן נותן משקל למה שאומרת הממשלה או לדעתי באופן מובהק אם יש שר מסוים שמתווה מדיניות מסוימת, היועץ המשפטי צריך להבין את המדיניות, להכיר אותה ולנסות לממש אותה בתוך מגבלות החוק.

אביחי מנדלבליט: זה לא שאין עצמאות, אבל בהחלט יש זיקה.

אביחי מנדלבליט: באכיפת חוק העצמאות הרבה יותר בולטת – יש חשד לעבירה או חשד לבעיה, עוד נגיע לזה, אתה אמור לאכוף את הדין, אין בכלל שאלה, זה ברור.

אביחי מנדלבליט: לכן העצמאות פה היא מוחלטת, בכפוף לסייג הקטן הזה.

אביחי מנדלבליט: אתה יכול לעשות פיין טיונינג לפי מה שאומרת הרשות המבצעת או הרשות המחוקקת, הכול לפי העניין.

אביחי מנדלבליט: זה הכובע הראשון.

אביחי מנדלבליט: הכובע השני, כמו שהתחלתי להגיד קודם, זה היועץ המשפטי.

אביחי מנדלבליט: הוא זה שנותן את הייעוץ המשפטי לממשלה ולרשויות השלטון האחרות, לרשות המבצעת במובן הרחב.

אביחי מנדלבליט: הוא נותן ייעוץ משפטי.

אביחי מנדלבליט: זרקתי איזה מילה ואחר-כך אני טיפה ארחיב.

אביחי מנדלבליט: הכובע השלישי זה ייצוג המדינה בערכאות.

אביחי מנדלבליט: הוא אחראי למעשה על ייצוג המדינה בכל הטריבונלים השיפוטיים למיניהם או המעין שיפוטיים.

אביחי מנדלבליט: גם פה אני צריך להגיד אחר-כך כמה דברים.

אביחי מנדלבליט: מן הסתם אלה דברים שגם עלו פה.

אביחי מנדלבליט: הייצוג של המדינה צריך להיות בקול אחד.

אביחי מנדלבליט: מן הסתם זה יעלה פה גם שאלות.

אביחי מנדלבליט: תיכף נגיע לזה.

אביחי מנדלבליט: הכובע הרביעי שהממשק שלו למקום הזה הוא הכי הדוק.

אביחי מנדלבליט: הוא אמור לייעץ ולסייע לממשלה בכלל, ולשרת המשפטים בפרט, בהכנת חקיקה שמוגשת על-ידי הממשלה לכנסת וגם בעמדת הממשלה לגבי הצעות חוק פרטיות שמוגשות על-ידי חברי הכנסת.

אביחי מנדלבליט: זה הכובע הרביעי.

אביחי מנדלבליט: הכובע החמישי הוא הכובע הכי מיוחד, ונוטים לפעמים לא להכיר אותו, אבל הוא כובע חשוב מאוד.

אביחי מנדלבליט: פחות מדברים עליו, אבל הוא למעשה הכובע שבגללו רצה הנשיא בדימוס, מאיר שמגר, לשנות את השם ולא לקרוא ליועץ המשפטי לממשלה "יועץ משפטי לממשלה", אלא "היועץ המשפטי הראשי".

אביחי מנדלבליט: הוא בעצם אומר שיש ליועץ המשפטי לממשלה – השם מטעה מהבחינה הזאת – אחריות על ייצוג האינטרס הציבורי ושמירה על קיום החוק באופן כללי.

אביחי מנדלבליט: מתוקף הכובע הזה, מה שאתם רואים לפעמים, זה דבר שקצת מטריד אותי, וזה אפשרי, זה בסדר, אבל יש מצב שבו יהיה הליך עוקף שהממשלה לא תידרש לוועדת השרים לענייני חקיקה או בפורמט אחר להידרש להצעות חוק, משום שהכנסת יכולה בוועדת הכנסת למשל להביא את זה ישירות לכאן, אבל גם אז יש שאלה מה פתאום אתה בא ומדבר פה, אתה הרי היועץ המשפטי לממשלה.

אביחי מנדלבליט: התשובה היא לא, לא רק שאני רשאי, אני חושב שאני גם חייב לבוא ולהציג את העמדה מתוקף הכובע הזה, שמופיע בדוח שמגר, ויש לו חשיבות רבה.

אביחי מנדלבליט: אני חושב שבסוף היועץ המשפטי לממשלה או היועץ המשפטי הראשי, אמורה להיות לו ראייה מתכללת על כל נושא של שלטון החוק במדינה, ולכן הוא צריך להביע את עמדתו.

אביחי מנדלבליט: בנוסף, זה כבר לא כובע, אבל אני חושב שהתפקיד מאוד-מאוד מרכזי, זה תפקיד ניהולי.

אביחי מנדלבליט: צריך לנהל גם את מחלקת הייעוץ והחקיקה, שאני עומד בראשותה.

אביחי מנדלבליט: אנחנו שוקלים, דרך אגב, לשנות את השם, אבל זה עניין אחר.

אביחי מנדלבליט: בסוף יש גוף של ייעוץ וחקיקה, שאתם נתקלים בו כל הזמן, על המשנים השונים, אבל הכול צריך להיות מתוכלל בראייה אחודה, ותפקיד מאוד מרכזי זה לנהל את הגוף הזה.

אביחי מנדלבליט: בתוך זה יש את הפרקליטות שגם היא בסוף כפופה ליועץ המשפטי לממשלה, ויש גם כפיפות מקצועית – אני מדגיש את המילה מקצועית – של היועצים המשפטיים במשרדים השונים והמקומות שונים.

אביחי מנדלבליט: בסוף כולם מתכנסים בצורה מקצועית תחת הכובע הזה.

אביחי מנדלבליט: אם אני מסכם את נושא הכובעים במשפט אחד, אז אני אגיד מה שאמר דוח שמגר.

אביחי מנדלבליט: הוא אומר: מה זה היועץ המשפטי?

אביחי מנדלבליט: הוא לא משתמש במילה "ממשלה" בכוונה.

אביחי מנדלבליט: "היועץ המשפטי הוא עורך-דין של רשויות השלטון.

אביחי מנדלבליט: בתור שכזה הוא חייב נאמנות לרשויות האמורות ועליו לסייע להן כמיטב יכולתו למלא את תפקידיהן ולממש את מדיניותן.

אביחי מנדלבליט: עליו לנסות ולחפש פתרון חוקי לבעיות הניצבות בפני הרשויות אם הדבר בר-ביצוע בגבולות החוק.

אביחי מנדלבליט: " נקודת המוצא היא – וכך מתחילים דיונים אצלי – שקודם כול צריך להציג לי מה מדיניות הממשלה או מה מדיניות השר הרלוונטי.

אביחי מנדלבליט: בזה זה מתחיל.

אביחי מנדלבליט: אני חייב לשמוע את זה.

אביחי מנדלבליט: מי מגיע?

אביחי מנדלבליט: לפעמים מגיע השר עצמו, ותמיד השרים מוזמנים, אין שום בעיה, לפעמים מגיע מנכ"ל, לפעמים מגיע גורם אחר, דרג מקצועי, לא פוליטי, ומציג מה המדיניות של השר הרלוונטי או מה מדיניות הממשלה בעניין הזה.

אביחי מנדלבליט: זה דבר שאני שם מול עיני, ולא משנה מי הממשלה.

אביחי מנדלבליט: זה יכול להשתנות, פעם ממשלה כזאת, פעם ממשלה אחרת, זה לא רלוונטי.

אביחי מנדלבליט: כשאני מבין את המדיניות ואנשים מבינים את המדיניות של יועץ משפטי ציבורי, אני חושב שזו נקודת המוצא.

אביחי מנדלבליט: לכן כשאני שומע את הדברים האלה, זה תמיד חורה לי, כי זה לא צריך להיות כך.

אביחי מנדלבליט: היועץ המשפטי לממשלה והיועצים המשפטיים בכלל צריכים לנהוג בצניעות.

אביחי מנדלבליט: אנחנו לא מנהלים את המדינה, לא מתיימרים לעשות את זה, ולא ראוי שכך יהיה, אלא יש דרג נבחר, שהוא אמור לנהל את המדינה, ולשם כך הוא נבחר.

אביחי מנדלבליט: אנחנו צריכים לסייע לו בדברים האלה, בכפוף לכך – זה גם אינטרס של הדרג הנבחר – שהדברים יהיו בתוך מסגרת החוק.

אביחי מנדלבליט: אנחנו צריכים להציב את הגבולות ככל שהם קיימים.

אביחי מנדלבליט: גם כאן יש עוד ניואנס מאוד-מאוד חשוב.

אביחי מנדלבליט: לפעמים אתה יכול לזהות את הבעיה, ואתה לא אומר "לא חוקי", אלא "בוא נמצא ביחד את הדרכים השונות שכן יוכלו להכניס אותנו לתוך החוק, בשינויים קלים כאלה או אחרים", והשינויים האלה יכולים להביא אותנו למצב שכן ניכנס לד' אמות החוק ונשיג את אותה מטרה שהשר או הממשלה רוצים להשיג.

אביחי מנדלבליט: זו המטרה שלי בסוף.

אביחי מנדלבליט: בסוף המטרה שלי שהממשלה או הדרג הנבחר יוכל לממש את המדיניות שלו כמו שהוא רוצה.

אביחי מנדלבליט: השתדלתי לפעול כך גם כפצ"ר, כך גידלו אותי כשהייתי פצ"ר, בזמנו זה היה הרמטכ"ל – יש פה ראש אכ"א לשעבר שבטח זוכר, עבדנו יחד לא מעט – כך אני רואה את זה גם היום.

אביחי מנדלבליט: בסוף אני יועץ משפטי, יש לי חובת נאמנות לממשלה ולרשויות, הכול בתוך גבולות החוק.

דב חנין: למדינה.

אביחי מנדלבליט: למדינה.

אביחי מנדלבליט: ודאי.

דב חנין: יש לך חובת נאמנות למדינה.

דב חנין: יש הבדל בין הממשלה למדינה.

אביחי מנדלבליט: ברור.

אביחי מנדלבליט: הוויכוח ידוע.

אביחי מנדלבליט: אחרי שיש מדיניות עולות שאלות משפטיות.

אביחי מנדלבליט: בשאלות המשפטיות צריך להבחין בין מה שנקרא "קשיים משפטיים" לבין "מניעה משפטית".

אביחי מנדלבליט: כמובן זה תמיד שנוי במחלוקת.

אביחי מנדלבליט: ברור.

אביחי מנדלבליט: הכול טעון, הכול רגיש, אני יודע, מן הסתם נשמע את זה, אבל בסוף-בסוף, כשאני אגיע למקום שאני אגיד "מניעה משפטית", אני אגיד את זה בצורה ברורה וגלויה, ציבורית אם צריך, אבל זה לא דבר שאני מגיע אליו בנקל.

אביחי מנדלבליט: קשה לי להגיע למקומות האלה, אני מקווה לא להגיע אליהם.

אביחי מנדלבליט: אני מקווה לפתור בדיאלוג את הבעיות, כמו שאמרתי, כדי לא להגיע למקום שאני אצטרך להגיע לאמירה הזאת.

אביחי מנדלבליט: אבל אם צריך, אז אומרים את זה.

אביחי מנדלבליט: כמו שאתם יודעים, זה כבר קרה, גם לאחרונה ממש.

אביחי מנדלבליט: כשאני מגלה מניעה משפטית אני חייב לשקף את זה לדרג המדיני, ואם צריך, לשקף גם לציבור שזאת עמדתי, והמשמעות היא שלא ניתן לקדם את הדבר הזה.

אביחי מנדלבליט: לעומת זאת, כשיש קשיים משפטיים, אני מציף אותם, שם את סימני השאלה והאזהרה.

אביחי מנדלבליט: דרך אגב, יכול מאוד להיות שאני אגיד "קשיים משפטיים", ובית המשפט, שהוא זה שקובע, יגיד: טעית, אין קשיים משפטיים, זו מניעה משפטית, זה לא חוקתי או משהו אחר.

אביחי מנדלבליט: בסדר גמור, אלה כללי המשחק.

אביחי מנדלבליט: לפי מיטב שיקול דעתי אני אשקף את הדברים לדרג המדיני, הוא ישקול את הדברים ויקבל את ההחלטה.

אביחי מנדלבליט: במקום שיש קשיים משפטיים "בלבד", בוודאי שהדרג המדיני רשאי לקבל כל החלטה שהוא ימצא לנכון, ואין מה לעשות, ההחלטה נמצאת בידיו.

אביחי מנדלבליט: ניתן אולי שתי דוגמאות כדי להמחיש את זה מהתקופה האחרונה יחסית.

אביחי מנדלבליט: אלה דברים שהם כבר די התקדמו, אפילו הסתיימו, רק כדי להמחיש את זה.

אביחי מנדלבליט: דוגמה ראשונה שאני רוצה לתת זה מתחום ההתיישבות, זה הסדרת הבנייה בשכונת "נתיב האבות".

אביחי מנדלבליט: זו שכונה שהוקמה לפני יותר מעשר שנים.

אביחי מנדלבליט: הדרג המדיני ביקש למצוא דרך להסדיר את המשך קיום חלק מהבתים שם.

אביחי מנדלבליט: והדרך שהוצגה היתה במתווה משפטי של פנייה לוועדה לרישום ראשון, דבר שאפשרי באותו מקום, משום שמדובר בחלקות שחלקן בבעלות פרטית, שאז זה לא ניתן, חלק באדמות מדינה.

אביחי מנדלבליט: המתווה הזה לא יושם בעבר במקרים דומים, ויש בו סיכונים משפטיים.

אביחי מנדלבליט: זה מתווה שלמעשה קבעתי שאין מניעה משפטית מליישם אותו, אם כי יש בו קשיים משפטיים מסוימים.

אביחי מנדלבליט: הנושא הזה הוצג לבג"ץ, לבית המשפט העליון, ובית המשפט נתן לנו את הזמן ואת הלגיטימציה לנסות וליישם את המתווה הזה.

אביחי מנדלבליט: דוגמה שנייה שגם היתה קצת בכותרות בתחילת התפקיד שלי זו השאלה של תמיכה לגופים.

אביחי מנדלבליט: היתה בקשה של משרד התרבות והספורט לא לתת תמיכה לגופים שנוקטים בפעילותם, מה שהמשרד הגדיר, "כאפליה מחמת מיקום גיאוגרפי".

אביחי מנדלבליט: וגם כאן, תוך דיאלוג עם שרת התרבות והספורט, דיאלוג שאני חושב שהיה פורה, הצלחנו להגיע למצב שבו לא תהיה שלילה מוחלטת, אלא תהיה הגבלה של התמיכה בשיעור מסוים.

אביחי מנדלבליט: הדיאלוג הזה, אני חושב שהיה טוב והוביל בסוף ליישום, גם אם לא מלא, של מדיניות השרה באופן שהיא תעביר את המסר שהיא רצתה להעביר.

אביחי מנדלבליט: מבחינתי משפטית אפשר לעשות את זה במגבלות האלה.

אביחי מנדלבליט: דוגמה טובה של מה שאני קורא "אקטיביזם חיובי".

אביחי מנדלבליט: אני לא אוהב את המילים "אקטיביזם ייעוצי", "אקטיביזם שיפוטי", אבל יש דברים שצריכים בהחלט ליזום.

אביחי מנדלבליט: דוגמה שיש לי מהתקופה שהייתי בצבא, ואני חושב שאולי חלק מכירים אותה, זה מה שנקרא "מערך הייעוץ האופרטיבי הנפרס".

אביחי מנדלבליט: מה שזיהיתי מהר מאוד במהלך התפקיד – זה התחיל לדעתי עוד בתקופת קודמי בתפקיד, הפצ"ר מנחם פינקלשטיין, זה עבר בתקופתי – מה שזיהיתי שיש צורך להגביר את הייעוץ בתחום האופרטיבי, בתחום דיני הלחימה.

אביחי מנדלבליט: זאת אומרת, היכולת של צה"ל היום להשיג את ההישגים שלו בלחימה כוללת גם התמודדות בשתי חזיתות חדשות יותר, והן תקשורתית-תועדתית והחזית המשפטית, חזיתות מרכזיות מאוד היום בניהול המערכה, תהיה אשר תהיה.

אביחי מנדלבליט: אין היום דרך לא לנהל חזית משפטית.

אביחי מנדלבליט: לצורך העניין אחד הדברים שעשינו, שריכזנו מאמץ ופרסנו סדר גודל של עשרות רבות, וזה מגיע למעשה לסדר גודל שלדעתי כבר מתקרב ל-200 עורכי-דין במילואים.

אביחי מנדלבליט: רובם במילואים, חלקם בשירות סדיר, מה שנקרא "מנמ"ש", מינוי משני, לא עם תקנים חדשים, אבל הם למעשה נפרסים גם באימונים, גם בתרגילים וגם בקרב, כי מי שלא יהיה באימונים ובתרגילים לא יוכל להיות בלחימה יחד עם המפקדים עד רמת אוגדה.

אביחי מנדלבליט: יש ייעוץ משפטי שוטף, וזה דבר שאני המלצתי עליו בחום.

אביחי מנדלבליט: כמובן אם היו מחליטים הרמטכ"ל ושר הביטחון דאז לא לקבל את ההמלצה הזאת, אפשר היה לא לעשות את זה, אבל הם קיבלו את זה, רצו את זה, והיום זה פועל בצורה מצוינת מול המפקדים.

אביחי מנדלבליט: לדעתי יש שיתוף פעולה מעולה.

אביחי מנדלבליט: בסוף זה דברים שאני מזהה שיש בעיה, ואז אני ממליץ לקבל את הייעוץ המשפטי, ובסוף יחליטו מה שיחליטו.

אביחי מנדלבליט: רוצים – יהיה, לא רוצים – לא יהיה.

אביחי מנדלבליט: במסגרת הכובע הייעוצי, ופה אני כבר מגיע לשאלה השנייה שלך, אני אחראי מבחינה מקצועית על הייעוץ המשפטי לכלל משרדי הממשלה.

אביחי מנדלבליט: פה יש שאלה כבדה מאוד-מאוד, מה תפקידו של הייעוץ המשפטי לממשלה במשרדי הממשלה.

אביחי מנדלבליט: יש מחלוקות גדולות מאוד, עמוקות מאוד, אבל יש דרך שהותוותה ואומצה על-ידי החלטת ממשלה, על-ידי ועדת אהרונוביץ, שאנחנו מכירים, והרעיון המסדר היה – ואפשר לנקוט גם בדרכים אחרות – הרעיון המסדר וזו החלטת ממשלה שצריך להבדיל בין אחריות מקצועית, שהיא כן של היועץ המשפטי לממשלה על הייעוץ המשפטי לכל אורך השורה, לבין האחריות הניהולית.

אביחי מנדלבליט: זה לא אדמיניסטרטיבי, זה לא שדואגים לו לאטבים ולמזכירות, לא שזה לא חשוב, או מזכירים, אלא הוא חייב להביא לידי ביטוי את המדיניות של השר והמנכ"ל.

אביחי מנדלבליט: היום המנכ"ל מבצע את מדיניות השר, אבל ברור שהוא חייב להיות קשוב למדיניות של השר, לקבל דירקטיבה מהשר ומהמנכ"ל, והדירקטיבה הזאת היא למעשה מנחה את היועץ המשפטי.

אביחי מנדלבליט: מהבחינה הזאת אכן אני חושב שהאמירות שאני שומע מדי פעם שהיועצים המשפטיים הם אלה שמנהלים ושולטים זה דבר לא טוב.

אביחי מנדלבליט: אם זה קורה, צריך להימנע מזה, צריך למנוע את זה, כי מי שבהחלט אמור לנהל ולהוציא לפועל את המדיניות שלו זה השר והמנכ"ל, דרך המנכ"ל, והיועץ המשפטי חייב להיות קשוב.

אביחי מנדלבליט: זו הציפייה שלנו מהיועצים המשפטיים.

אביחי מנדלבליט: בכניסתי לתפקיד, עשיתי סבבים גדולים מאוד, ואני די קרוב לסיום שלהם, עם כל הגופים של משרד המשפטים והם רבים, אבל גם עם היועצים המשפטיים במשרדים, ונפגשתי עם כולם.

אביחי מנדלבליט: אחת הפגישות הראשונות שלי היו עם פורום היועצים המשפטיים במשרדים, כדי להגיד להם את "האני מאמין", וזה חלק מ"האני מאמין" שלי, וזה מה שאני מצפה מהם, ויצא לי כבר בכמה הזדמנויות לטפל – זה אף אחד לא צריך לדעת – יצא לי כבר לטפל בחיכוכים כאלה ואחרים על רקע הדברים האלה.

אביחי מנדלבליט: והציפייה שלי היא שיהיו יחסים טובים מאוד ותקינים בין הייעוץ המשפטי לבין הדרג המנהל, שזה בטח השר, אבל גם המנכ"ל והסמנכ"לים, כי בסוף עובדים ביחד, ואני לא מכיר שיטה אחרת.

אביחי מנדלבליט: אם אמרתי קודם, לפי דוח שמגר, שיש חובת נאמנות של היועץ המשפטי לדרג המדיני לממש את מדיניותו, ויש לו חובות נאמנות, זה אומר שהוא חייב לממש את זה.

אביחי מנדלבליט: אני לא מכיר איך מממשים את זה על-ידי מריבות, זה לא הולך ביחד, לכן צריך להשתדל מאוד לא להגיע לשם.

אביחי מנדלבליט: לא תמיד זה הולך, אני מבין את הקשיים, ועדיין הוא חייב לעמוד על שלו במקום למשל שאומרים לו משהו שהוא לא חוקי, כי בסוף זו חובתו.

אביחי מנדלבליט: במקום שזה יקרה, הוא יקבל את מלוא הגיבוי ממני מהצד המקצועי.

אביחי מנדלבליט: בסך-הכול אני חושב שזה כן עובד, וזה עובד לגמרי לא רע.

אביחי מנדלבליט: אני יודע שאוהבים תמיד להגיד את היוצאים מן הכלל ולהעצים אותם, אבל יש גם כלל.

אביחי מנדלבליט: הדברים עובדים ומתפקדים לדעתי בצורה די טובה.

אביחי מנדלבליט: "האני מאמין" שלי הוא כזה באמת אם יוכלו להיות בקשר טוב עם הדרגים המחליטים, ובסוף כולם רוצים להצליח – מה זה להצליח?

אביחי מנדלבליט: זה להביא לידי מימוש את המדיניות, את הדברים שמאמינים בהם ורוצים אותם, והיועץ המשפטי צריך לסייע לזה ולא למנוע את קידום המדיניות.

אביחי מנדלבליט: להיפך, הוא צריך לסייע בקידום המדיניות, כל עוד הוא לא מגיע להתנגשות והוא אומר "זה לא חוקי".

אביחי מנדלבליט: במקום שמגיעים לדבר הזה, מגיעים אלי.

אביחי מנדלבליט: אין בעיה.

אביחי מנדלבליט: ומגיעים אלי.

אביחי מנדלבליט: היועצים המשפטיים עם השרים מגיעים אלי כשצריך.

אביחי מנדלבליט: זה לא קורה הרבה, מפני שבסוף מסתדרים.

אביחי מנדלבליט: וכך מצופה מכולם לפעול.

אביחי מנדלבליט: זה לגבי הנושא הייעוצי.

אביחי מנדלבליט: לגבי אכיפת הדין – פה אני רוצה להדגיש שתי נקודות, אולי שלוש.

אביחי מנדלבליט: הכוח היחיד שלי למעשה, עם כל הכבוד לגייסות עורכי-הדין, זה אמון הציבור.

אביחי מנדלבליט: אין לי כוח אחר.

אביחי מנדלבליט: אין כוח אחר בכלל באכיפת הדין, חוץ מאשר אמון הציבור.

אביחי מנדלבליט: אמון הציבור זה לא דבר שנרכש כי אני אומר שיאמינו לי, אלא זה דבר שנרכש בדרך שעובדים.

אביחי מנדלבליט: ואיך צריך לעבוד?

אביחי מנדלבליט: קודם כול זה בשני מישורים: האחד, טיפול מהיר ואפקטיבי.

אביחי מנדלבליט: כמה שיותר לטפל במשהו.

אביחי מנדלבליט: לראות את התוצרים שלו אחרי חמש שנים, שש שנים, או שבע שנים, ככה לא רוכשים את אמון הציבור באכיפת דין.

אביחי מנדלבליט: זה לא הולך.

אביחי מנדלבליט: לכן צריך לפעול בצורה מהירה ואפקטיבית.

אביחי מנדלבליט: כל מה שאמרתי עכשיו זה בסייג אחד, שבשום אופן זה לא יבוא על חשבון המקצועיות.

אביחי מנדלבליט: זה בא לכל הכיוונים.

אביחי מנדלבליט: קודם כול, מדובר במשהו בדיני נפשות, ממש בדיני נפשות.

אביחי מנדלבליט: אני רואה את עצמי גם כאחראי לא רק על הצד של התביעה – נכון, זו האחריות הישירה על הפרקליטות, והתובעים והתביעה, זה ברור.

אביחי מנדלבליט: אני לא אחראי על הסנגוריה המקצועית, אבל כן, במסגרת האחריות על התביעה בפרקליטות, אני גם אחראי על שמירה על זכויות היסוד של הנחקרים, על שמירה על זכויות אדם.

אביחי מנדלבליט: אני רואה את זה בהחלט כחלק מהתפקיד שלי, ואני מצפה שגם הפרקליטות תראה את זה חלק מהתפקיד שלה.

אביחי מנדלבליט: אנחנו לא מחפשים חלילה לתלות אנשים בכיכרות העיר.

אביחי מנדלבליט: אין לנו שום כוונה כזאת.

אביחי מנדלבליט: לי בטח שאין כוונה כזאת.

אביחי מנדלבליט: אנחנו רוצים להגיע לאמת ולהגיע אליה כמה שיותר מהר, אבל בשום אופן לא על חשבון המקצועיות.

אביחי מנדלבליט: ולכן כל מי שמצפה שמישהו יוזמן לחקירה כזאת או אחרת, בפרקי זמן כאלה או אחרים, זה לא יקרה אצלי.

אביחי מנדלבליט: מה שיקרה אצלי שאני אעבוד הכי מקצועי, הכי נקי, הכי נכון, כדי להגיע לזה.

אביחי מנדלבליט: עם זאת, כמה שיותר מהר עם פיקוח על דברים שמגיעים אלי, שאלה התיקים הכי רגישים, שבעיקרון זה או שרים או חברי כנסת.

ניסן סלומינסקי: אני מבין שאחר-כך תפרט את זה, בחלק השני...

אביחי מנדלבליט: ברור שאני אפרט.

אביחי מנדלבליט: .. אין ספק...

אביחי מנדלבליט: אל תבנה על זה יותר מדי.

יואב בן צור: כל הרשימה שפרסמו.

יואב בן צור: ..

ניסן סלומינסקי: מספיק על חלק.

ניסן סלומינסקי: ..

מיכל רוזין: המפכ"ל ויושב-ראש הכנסת אמרו שאתה עובר אחד אחד, על כל ראיה - -

אביחי מנדלבליט: אם הם אמרו, יכול להיות שהם יודעים.

מיכל רוזין: - - על כל שם במסמך, על מנת לנקות את כולנו.

אביחי מנדלבליט: הבנתי, על המסמך.

אביחי מנדלבליט: נגיע.

מיכל רוזין: כל שם במסמך יצחקי כדי לנקות את כולנו.

אביחי מנדלבליט: נגיע לזה.

אביחי מנדלבליט: אני לא מתכוון להתייחס למסמכים מודיעיניים.

מיכל רוזין: בוודאי.

אביחי מנדלבליט: לגבי הערת האגב הזאת אני לא מתכוון להתייחס לשום מסמך מודיעיני של המשטרה.

אביחי מנדלבליט: אני אתייחס למסמך, אבל לא מה שיש או מה שאין שם, כי זה מסמך מודיעיני.

מיכל רוזין: אני רק מתייחסת למה שהמפכ"ל אמר פה בישיבה פתוחה.

מיכל רוזין: הוא אמר שהמסמך אצלך ואתה עובר.

מיכל רוזין: אמר את זה גם המשנה שלך, שאתם עוברים על המסמך ואתם בודקים את כל החומרים המודיעיניים שקיימים במסמך, על מנת לדעת האם להגיש כתבי אישום או לא.

אביחי מנדלבליט: המשנה שלי אמר "האם להגיש כתבי אישום או לא"?

אביחי מנדלבליט: אני לא מאמין שהוא אמר את זה.

ניסן סלומינסקי: הוא לא אמר את זה.

אביחי מנדלבליט: אני לא מאמין שהוא אמר דבר כזה, אבל בסדר.

מיכל רוזין: הוא סיפר שלא ידעתם על המסמך, שהגעתם למחרת בבוקר, כינסתם כינוס, ישבתם - - -

אביחי מנדלבליט: אני אתייחס לזה עוד מעט.

אביחי מנדלבליט: בשלב השאלות אני אתייחס לזה, זה יהיה הכי טוב.

אביחי מנדלבליט: אני לא אעצור את זה.

אביחי מנדלבליט: לגבי אכיפת הדין זו הדרך שבה צריך לעבוד.

אביחי מנדלבליט: זאת אומרת, טיפול מהיר ואפקטיבי מצד אחד, בצד השני, לא על חשבון המקצועיות.

אביחי מנדלבליט: הדבר השני שאני חושב שכדאי להתייחס אליו יזום על-ידי, למרות שיכול להיות שזה היה עולה גם בשאלות, שיש בלבול גדול בנושא מה זה בדיקה או חקירה.

אביחי מנדלבליט: אני רואה את זה.

אביחי מנדלבליט: דברים רצים לכל מיני מקומות.

אביחי מנדלבליט: הדבר הזה נדון בבג"ץ.

אביחי מנדלבליט: יש מספר בג"צים שהוגשו בעניין הזה.

אביחי מנדלבליט: יש הנחיית יועץ שהוצאה על-ידי קודמי בתפקיד.

אביחי מנדלבליט: חידדתי אותה בתקופתי.

אביחי מנדלבליט: היא קיימת, ואני פועל לפיה.

אביחי מנדלבליט: אני כן חושב שצריך להסביר מה הרציונל שיש בנושא הזה, מה זה בדיקה ומה זה חקירה.

אביחי מנדלבליט: קודם כול, זה דבר אנליטי, כשיש חשד סביר לביצוע עבירה, ויש הבדל בין מודיעין לבין חקירה.

אביחי מנדלבליט: כאשר יש חומר מודיעיני, אני נחשף אל החומר המודיעיני הזה על-ידי המשטרה בדרך-כלל, יכולים להיות גם גורמים אחרים, יש רשויות אחרות שיכולות להגיע אלי, ואם עולה חשד סביר לביצוע עבירה, זה מחייב אותי לעבור לחקירה.

אביחי מנדלבליט: זאת אומרת, אם יש חשד סביר כלפי פלוני או אלמוני, התוצאה תהיה חקירה.

אביחי מנדלבליט: לא בדיקה, אלא חקירה.

אביחי מנדלבליט: לא משנה במי מדובר; לעומת זאת, אם הדברים לא מקימים שום חשד, זה שטויות, דבר לא רציני, דברים כאלה, זה נגנז או שזה יוחזק בצד וימתין לעיבוי יזום או לא יזום, אבל יצטרכו לעבות את המידע הזה, אם בכלל.

אביחי מנדלבליט: בכל מקרה, זה לא יהיה בסיס לשום דבר.

אביחי מנדלבליט: אין מה לעשות עם זה.

אביחי מנדלבליט: יש הרבה מצבים כאלה.

אביחי מנדלבליט: יש מצב שהוא יותר מורכב, שמהמידע אני עוד לא רואה את החשד הסביר לביצוע עבירה, אבל אני לא יכול לעזוב את זה, וכדי לברר את הדבר הזה אני חייב לעשות פעולות אקטיביות, שהן כבר של הגוף החוקר.

אביחי מנדלבליט: זאת אומרת, נגיד מישהו שמע על מישהו אחר, ואתה מרגיש שיש שם הרבה חומר, אתה חייב להגיע למישהו הזה, ואתה צריך לחקור אותו, אין ברירה אחרת.

אביחי מנדלבליט: יש מצבים כאלה, ואז אתה אומר: אני צריך לשלוח חוקר אליו כדי לברר את הדבר הזה.

אביחי מנדלבליט: הבירור הזה הוא במסגרת של מה שנקרא "בדיקה", שזה שלב ביניים שבסוף יטה את הדבר, או שיהיה חשד סביר לביצוע עבירה, ואז זה יעבור לחקירה, או שהמידע הזה יוזם או לא יהיה מה שתומך בו ולא יהיה פוטנציאל ראייתי להגיע לחקירה, ואז אתה גונז את זה.

אביחי מנדלבליט: קודם כול, זה הבסיס.

אביחי מנדלבליט: הבסיס הוא בכלל עניין ראייתי או פוטנציאל ראייתי שגלום בתוך אותו מידע.

אביחי מנדלבליט: הדבר השני שנכנס, וגם זה מופיע שם – זה משחק, דרך אגב, לשני הצדדים, זה יכול להיות לטובה, זה יכול להיות לרעה – זה במי מדובר.

אביחי מנדלבליט: אבל זה שיקול משני, זה לא השיקול הראשי.

אביחי מנדלבליט: אם יהיה מצב שנגד מישהו שהוא מאוד בכיר, בין אם זה ראש ממשלה, בין אם זה שר, היה חשד סביר לביצוע עבירה, אז היתה חקירה, לא היה מקום לשלב ביניים.

אביחי מנדלבליט: השלב השני הוא יותר מורכב, וזה שיקול משני, אבל הוא קיים – נניח שמדובר עוד פעם בראש ממשלה או שר, אני לא רוצה לתת דוגמאות - - - אבל כולם מבינים, יש חשיבות במי מדובר, זה יכול לשחק לשני הכיוונים.

אביחי מנדלבליט: אם זה היה אדם מן השורה, והיה רק מידע שלא בשל כדי להצדיק חקירה, רוב הסיכויים שהוא גם לא היה נבדק.

אביחי מנדלבליט: לא היו מגיעים לבדיקה.

אביחי מנדלבליט: זה היה נשאר בצד, בודקים עד שיעובה, עד שימצאו עוד משהו, אם בכלל.

אביחי מנדלבליט: אבל אי-אפשר להתעלם מחשדות שיש כלפי מישהו שמחזיק במשרה משמעותית מאוד.

אביחי מנדלבליט: זה חלק מאמון הציבור שבאמת יהיה שם ניקיון מלא.

אביחי מנדלבליט: זה בצד אחד.

אביחי מנדלבליט: בצד השני, גם צריכים להיות מאוד זהירים, מפני שיש השלכות לפתיחה בחקירה נגד נושא משרה בכירה מאוד, בין אם זה שר, בין אם זה ראש ממשלה, יש לזה משמעות כבדת משקל מאוד, וצריכים להיות זהירים מאוד-מאוד בדבר הזה.

אביחי מנדלבליט: אף אחד פה לא חסין משום דבר, אבל צריך להיות מאוד זהירים כשמקבלים את ההחלטה.

אביחי מנדלבליט: השילוב של שני הדברים האלה – ואני מזכיר שוב, הדבר הראשון הוא החשוב ביותר בעיני – אם הדבר השני בסוף מביא למקומות שלפעמים יש בדיקה, לפעמים יש חקירה, וזה גם מביא לשלב שאחרי הבדיקה זה יכול או להיגנז או להתקדם לשלב של חקירה, אבל זה הרציונל שיש שם.

אביחי מנדלבליט: הדבר הזה עכשיו נבחן בבית המשפט העליון, יש כמה עתירות שמן הסתם ייבחנו שם, ובית המשפט העליון יקבל החלטה האם צדקנו בהבחנה הזאת, לא צדקנו בהבחנה הזאת, ומה שהוא ינחה אותנו, כך נעשה.

אלעזר שטרן: האם הדיון בבית המשפט העליון הוא על מקרים פרטיים?

אביחי מנדלבליט: לא, על התפיסה – האם יש דבר כזה בדיקה, כי בדיקה לא מופיעה למעשה בחוק.

אביחי מנדלבליט: מופיעה חקירה.

אלעזר שטרן: אמרת שזה מתבסס על בית המשפט העליון.

אביחי מנדלבליט: נכון.

אביחי מנדלבליט: ההבנה שלנו שזה דבר שהוא לא חדש, הוא היה כבר לפניי, שני יועצים לפחות כבר נקטו בשיטה הזאת.

אביחי מנדלבליט: גם היועץ האחרון, גם היועץ שלפניו, מני מזוז, נקטו בשיטה הזאת.

אביחי מנדלבליט: אנחנו ממשיכים באותה דרך, אבל הניתוח האנליטי הלך והתחדד.

אביחי מנדלבליט: בית המשפט העליון הורה בתקופת היועץ הקודם לכתוב הנחיה מפורשת בעניין הזה.

אביחי מנדלבליט: נכתבה הנחיית יועץ וההנחיה הזאת הכתובה נתקפת עכשיו בבית המשפט העליון בטענה שהיא לא נכונה, שהיא לא חוקית.

אלעזר שטרן: אין מצב ביניים.

אלעזר שטרן: יש חקירה או כלום.

אביחי מנדלבליט: נכון.

אביחי מנדלבליט: אני חושב שזו תהיה טעות וזה יביא נזק גדול, כי זה יכול להביא למצב שאני פשוט לא אבדוק.

אביחי מנדלבליט: התנאי לחקירה הוא חשד סביר, אם אין לי חשד סביר אני לא יכול לחקור.

אביחי מנדלבליט: ואני מאוד מקפיד שיהיה חשד סביר, כי יש משמעות לחקירה.

אביחי מנדלבליט: חקירה לשר או לראש ממשלה זה לא דבר קל בעיני, זה דבר קשה מאוד בעיני, אבל אם צריך עושים את זה, אין לי בעיה, אני רק אומר: בואו נראה שיש חשד סביר.

אביחי מנדלבליט: יש מצבים שאני עוד לא שם, אבל יש פוטנציאל שאני אהיה שם.

אביחי מנדלבליט: יגידו לא לבדוק, אז אני לא אבדוק.

אביחי מנדלבליט: אני חושב שזאת טעות, צריך לברר את זה, גם להסיר את העננות.

אביחי מנדלבליט: חשוב להסביר אנליטית מה זה אומר, כי יש בלבול גדול מאוד בעניין הזה.

אביחי מנדלבליט: לסוגיית הכובע הכפול – סוגיית הכובע הכפול היא סוגיה נפרדת.

אביחי מנדלבליט: קודם כול, יש צדדים לכאן ולכאן.

אביחי מנדלבליט: כמו הרבה דברים בחיים זה לא דבר חד-משמעי.

אביחי מנדלבליט: כמעט כל ההחלטות שמקבלים יש להן צדדים לחיוב ולשלילה.

אביחי מנדלבליט: השקפת העולם שלי, ויש חושבים אחרת, שבמצב הקיים היום, בפרט שזה דבר שבנוי בתוך השיטה כשנות קיומה – צריך לזכור שכאשר המדינה הוקמה היא לא הלכה בשיטה, לא הבריטית, ובטח לא האמריקנית שמינוי יועץ משפטי לממשלה זה איש פוליטי בסופו של דבר, יש מי שיותר ומי שפחות.

אביחי מנדלבליט: בארצות-הברית זה מאוד פוליטי, בבריטניה פחות, אבל זה עדיין כן איש פוליטי.

אביחי מנדלבליט: אצלנו זה לא כך – כך למעשה נוסד המוסד הזה, וזה בנוי בשיטה שלנו שזה מינוי מקצועי, והמקצועיות שלו למעשה מחסנת מפני החששות של הערבוב של הכובעים בצורה מאוד משמעותית.

אביחי מנדלבליט: זה גם מופיע בחוק שמגר, מה שאמרתי עכשיו.

אביחי מנדלבליט: יש חיסרון, וזה לא פשוט ואין ספק שזה לא הכי קל.

אביחי מנדלבליט: בפירוש אני אומר לכם שאני יושב עם ראש הממשלה לפגישות עבודה, ומדברים על נושאים של ייעוץ משפטי, שאלות קרדינליות, אי-אפשר לנהל את המדינה בלי לשבת אתו, מצד אחד, מצד שני, עכשיו יש בדיקה בעניינו, ואני לא יכול לדבר אתו מילה על זה, והוא מבין את זה מצוין, וזה המצב.

אביחי מנדלבליט: אין מה לעשות.

אביחי מנדלבליט: צריך לסמוך גם עליו וגם עלי שאנחנו אנשים מבוגרים ומקצועיים שיודעים לעשות את ההבחנה.

אביחי מנדלבליט: האם זה הכי נוח?

אביחי מנדלבליט: – בטח ובטח יש שרים עכשיו שיש חקירה בעניינם – זה לא קל לי, זה לא נוח לי, לא לי וגם לא להם, ועדיין אני מדבר אתם, אנחנו בקשר, וחייבים לעשות את זה.

אביחי מנדלבליט: אין מה לעשות.

אביחי מנדלבליט: זו שאלה כמו שאומר הנשיא שמגר – שאלה של מקצועיות.

אביחי מנדלבליט: כאשר ממנים מישהו שלדעת הוועדה והממשלה הוא מסוגל לעשות את זה, אז צריך לסמוך עליו שיהיה מסוגל לעשות את ההבחנה, עד כמה שזה לא קל.

אביחי מנדלבליט: אני, כמו שמגר, לא מרבה להגיע לישיבות ממשלה.

אביחי מנדלבליט: יש גם פה כמה תפיסות.

אביחי מנדלבליט: למעשה אני לא מגיע בכלל, אלא אם כן מגיע המשנה שלי, שהוא שייך לעולם הייעוץ.

אביחי מנדלבליט: יש לו רק כובע ייעוצי, אין לו כובע אכיפתי.

אביחי מנדלבליט: אני לא מגיע לישיבות ממשלה כמעט בכלל, נדיר מאוד שאני מגיע.

אביחי מנדלבליט: אני לא מגיע לפורומים שונים.

אביחי מנדלבליט: אתמול היתה הופעה די נדירה שלי, כי ראיתי צורך בזה.

אביחי מנדלבליט: אני לא אהסס להגיע אם יהיה משהו מספיק חשוב, אני אבוא, אני אגיע ואגיד את עמדתי באותו עניין.

אביחי מנדלבליט: חלק מהסיבות זה גם שאלת הכובע הכפול, אבל אין בעיה, מפני שיש ייעוץ משפטי שוטף לממשלה.

אביחי מנדלבליט: זה לא שאין, יש משנה בכל ישיבה.

אביחי מנדלבליט: אנחנו מכירים את החומר, עוברים עליו ביום חמישי, לקראת יום ראשון, מכירים את הנושאים שצריכים לעלות, ואם צריך, אני גם מוכן להגיע בנסיעה של 15-20 דקות.

אביחי מנדלבליט: אני מוכן להגיע.

אביחי מנדלבליט: אין שום בעיה.

אביחי מנדלבליט: אתמול שיניתי את כל הלו"ז, כי היה חשוב לי להגיע בנושא מסוים – אני מניח שאתם יודעים מהו – היה חשוב לי להגיע ולהגיד את הדברים בחוק ההסדרה.

אביחי מנדלבליט: לא הייתי אמור להגיע.

אביחי מנדלבליט: באתי כדי להגיד את תפיסת העולם שלי בצורה ברורה, כדי לעזור לממשלה לקבל את ההחלטה הנכונה באותו עניין.

אביחי מנדלבליט: אני חושב שהיתה יכולה להיות בעיה גדולה אם היו מקבלים שם החלטה אחרת, אז אמרתי את הדברים.

אביחי מנדלבליט: אני מגיע ללא היסוס, אבל אני לא מרבה להגיע, והסיבה העיקרית, מעבר לזה שיש לי גם הרבה עבודה, שזו גם סיבה חשובה – הסיבה העיקרית זה הנושא של הכובע הכפול.

אביחי מנדלבליט: אני חושב שלא טוב להיות יותר מדי שם אם לא חייבים.

אביחי מנדלבליט: אבל עדיין זה עניין שצריך לסמוך מקצועית שיש היכולת לעשות את זה.

אביחי מנדלבליט: יש יתרונות בהפרדה.

אביחי מנדלבליט: אני חושב שמרבית המדינות בעולם נוקטות בשיטה של הפרדה, אני חושב שבמידה רבה זה קל יותר שאתה רק אוכף דין, ואז אתה, כמו בפרקליטות המדינה, הממשק עם הממשלה קיים, זה לא שהוא לא קיים, אבל הוא לא מאוד גבוה.

אביחי מנדלבליט: מצד שני יש היועץ המשפטי שהוא לא קשור לדברים האלה.

אביחי מנדלבליט: יש בזה יתרונות.

אביחי מנדלבליט: הקושי הגדול שאני חושש, ואני אומר את זה על סמך ניסיון גם מתקופת היותי פצ"ר, ששלטון החוק עלול להיחלש.

אביחי מנדלבליט: אני אומר את זה, כי אני חושב את זה.

אביחי מנדלבליט: לא שמישהו בהכרח רוצה את זה, אבל שלטון החוק הרבה יותר חזק והרבה יותר יציב כשיש לך ראייה מלמעלה, קוהרנטית, ותמיד קראתי לזה "ייעוץ אכיפתי" או "אכיפה ייעוצית".

אביחי מנדלבליט: כשהייתי בפרקליטות הצבאית קראתי לתפקידים של המשפטנים שם "תוע"צים", זאת אומרת, תובע-יועץ, כי זה גם וגם.

אביחי מנדלבליט: א) הייעוץ יהיה הרבה יותר טוב, וב) האכיפה תהיה הרבה יותר טובה כשאתה רואה את התמונה הכוללת של הדברים.

אביחי מנדלבליט: אני חושב שניסיון החיים מלמד שיש בזה יתרון גדול בסופו של דבר, גם לשלטון החוק וגם ליכולת, גם של הדרג המדיני, לנהל את המדינה, כי גם לדרג המדיני חשובים הדברים האלה.

אביחי מנדלבליט: הראייה שלי היא הרבה יותר רחבה.

אביחי מנדלבליט: כשאני בא לקבל החלטות של אכיפת חוק, בטח בהיבט הרחב, זה שאני מכיר את עמדת הממשלה, ואני מכיר אותה ויודע אותה מפורומים כמו הקבינט או דברים כאלה, זה דבר שעוזר לי לקבל את ההחלטות.

אביחי מנדלבליט: כשאני בא לקבל החלטה בעולם הייעוץ זה אותו דבר, זה גם עוזר.

אביחי מנדלבליט: מבחינת יתרונות וחסרונות אני חושב שהיתרונות עולים בצורה די משמעותית על החסרונות, דבר אחד.

אביחי מנדלבליט: דבר שני, שינוי של זה הוא שינוי רדיקלי בשיטה, זה שינוי שצריך להיות מושתת על ההנחה שהעסק לא מתפקד.

אביחי מנדלבליט: אני לא חושב שאנחנו במקום הזה.

אביחי מנדלבליט: אני לא חושב שיש תחושה שמוסד היועץ המשפטי לממשלה לא מתפקד, אני לא מדבר רק עלי, אני מדבר על יועצים לאורך הדורות.

אביחי מנדלבליט: אני חושב שהמוסד הזה תפקד בצורה מכובדת, ויש בסך הכול, on and off, יש אמון ציבור גבוה במוסד הזה, ואני חושב שזה יכול להיתפס, ואני יודע שאולי לא רוצים את זה – אבל זה יכול להיתפס כמהלך שעלול להחליש את המוסד הזה, וזה דבר שהוא רע מאוד, הוא רע מאוד למדינה, לא רק רע ליועץ המשפטי לממשלה.

אביחי מנדלבליט: ולכן תפיסת העולם שלי – אני שונא את המונח הזה "if it's not broke don't fix it", אבל משהו דומה לזה.

אביחי מנדלבליט: זאת אומרת, זה הימור יותר מדי גדול ואחרי שנעשה אותו יכול להיות שנצטער עליו, וזה יהיה חבל.

אביחי מנדלבליט: אני חושב, דרך אגב, שזה יהיה בהפוך על הפוך.

אביחי מנדלבליט: זה עלול להיות, תחשבו על זה, שמה שיקרה מזה שיהיה ריבוי חקירות וריבוי כתבי אישום גם כשלא צריך בהכרח, מצד אחד, ומצד שני, הייעוץ יהיה הרבה יותר מגביל ומחמיר כשיש שתי פונקציות אחרות.

אביחי מנדלבליט: אני חושב שצריכים לחשוב טוב-טוב לאן הולכים, ואם אתם לא רואים קושי בדבר הזה – אני כבר אומר, זה חוקי לחלוטין.

אביחי מנדלבליט: אם תחליט הממשלה והכנסת לעשות את זה, זה חוקי לחלוטין, זה בסדר גמור, זו החלטה לגיטימית לחלוטין שאפשר לעשות את זה וליצור שתי פונקציות.

אביחי מנדלבליט: זה בסדר גמור – אני חושב בראייה מפוקחת שזו תהיה טעות.

אביחי מנדלבליט: וכמו שאמרתי, אני מאוד-מאוד סומך על מי שבמידה רבה הוא מורי ורבי, שזה מאיר שמגר.

אביחי מנדלבליט: תקראו מה הוא אמר על זה לפני שממהרים ללכת למקומות האלה.

אביחי מנדלבליט: יש אחרים שאמרו את אותם דברים.

אביחי מנדלבליט: פשוט לקרוא מה שהוא אמר על זה, לא צריך להמציא את הגלגל.

אביחי מנדלבליט: בנושא חקיקה, שזה גם כובע שדיברנו עליו, שזה הכובע הכי רלוונטי לכאן, כבר אמרתי את זה שנכון, בדומה לייעוץ המשפטי בבית משפט מינהלי, אבל פה זה בריסון עוד יותר, ודאי שהממשלה יכולה ליזום הליכי חקיקה, כמובן היא מתייחסת להצעות החוק הפרטיות בוועדת השרים לחקיקה, ועדה מאוד-מאוד חשובה, מאוד מרכזית, אני אומר לכם מבחינת הזמן שזה גוזל ממני בישיבות משנים.

אביחי מנדלבליט: גילוי נאות זה לוקח לי פי שלושה זמן ועדת השרים לענייני חקיקה מאשר המליאה.

אביחי מנדלבליט: זה בערך היחס להתייחסות להצעות החוק השונות.

אביחי מנדלבליט: בעיני זה דבר מאוד חשוב.

אביחי מנדלבליט: שוב, גם כאן, מי שמקבל את ההחלטות בהקשר שלי כיועץ משפטי לממשלה זו הממשלה.

אביחי מנדלבליט: ודאי שהיא מחליטה ליזום חקיקה או להתייחס להצעות חוק, ולמקומות שהיא הולכת, היא מקבלת אותן.

אביחי מנדלבליט: גם כאן אני מאוד-מאוד זהיר באמירות של מניעה משפטית ומשתדל מאוד לא להגיע לזה.

אביחי מנדלבליט: לצערי הגעתי לזה פעם אחת, אומרים את זה לא בממשלה, אלא פה.

אביחי מנדלבליט: זה קשור לנושא הטבילה במקוואות, אבל לשמחתי הדבר הזה בדיאלוג תוקן ושונה באופן שאני חושב שהוא בסדר.

אביחי מנדלבליט: עוד פעם, הדעה שלי לא רלוונטית, בסוף הדעה היא של הממשלה או של הכנסת במקרה הזה.

אביחי מנדלבליט: כמובן אתם קובעים, אבל אני שמח שהצלחתי להגיע למקום שאני לא צריך להגיד את האמירה הזאת, וזה בדיאלוג שהיה אחרי שנאלצתי להגיד את האמירה שמאוד קשה לי אתה.

אביחי מנדלבליט: אני חושב אלף פעם לפני שאני אומר אותה, מאוד לא נוח לי אתה ומאוד קשה, אבל אני לא אהסס להגיד אותה.

אביחי מנדלבליט: אם צריך להגיד, אני אומר ואין שום בעיה מהבחינה הזאת.

אלעזר שטרן: האם זאת הפעם היחידה?

אביחי מנדלבליט: זאת הפעם היחידה שאני יודע.

אביחי מנדלבליט: יש לי פעמים אחרות שאמרתי בנושא ייעוץ, ויש דברים שעוד לא עברו את המבחן ואמרתי עליהם, כמו אתמול למשל.

ציפי לבני: שאלת עמונה.

אביחי מנדלבליט: אתמול אמרתי, זה לא העניין של עמונה – כבר ניכנס לשאלות – על הצעת החוק ההיא בפורום ראשי סיעות אמרתי שיש מניעה משפטית.

אביחי מנדלבליט: בפירוש אמרתי את המילים האלה.

אביחי מנדלבליט: אני שמח שבינתיים דחו את זה.

אביחי מנדלבליט: כמו שזה כתוב עכשיו זה פשוט שינוי מוחלט של השיטה.

אביחי מנדלבליט: זה פשוט להפוך פסק-דין מפורש.

אביחי מנדלבליט: דרך אגב, זאת הצעת חוק שעלתה גם בעבר ונבלמה גם על-ידי יועצים משפטיים קודמים.

אביחי מנדלבליט: לא היינו צריכים להגיע לזה, כי זה נבלם.

אביחי מנדלבליט: אני יודע שבימים אלה אתם דנים בהצעת החוק על הגוף החשוב הזה.

אביחי מנדלבליט: יש טענות כאלה ואחרות.

אביחי מנדלבליט: קודם כול, אמירה כללית.

אביחי מנדלבליט: אני חושב שביקורת היא דבר חשוב מאוד, אני תומך בביקורת, דרך אגב, כפצ"ר הקמתי תחום ביקורת בתוך הפרקליטות הצבאית, וכבר כשנכנסתי לתפקיד הבהרתי שאני בעד הסדרת התחום הזה במדינה.

אביחי מנדלבליט: קיבלתי את זה שאין סיבה שהיועץ המשפטי לממשלה יוחרג וגם שעלי תהיה ביקורת, ואז מיד כקונטרה קיבלתי – אז אתה לא יכול להביע דעה לגבי מי שימונה.

אביחי מנדלבליט: אני מכיר את הדיון הזה.

אביחי מנדלבליט: גם פה אני חושב צריך לסמוך על המקצועיות, מה גם שיש גופים אחרים, ושם אין בעיה, אני חושב, אף אחד לא מעלה בעיה - - -

ניסן סלומינסקי: שופטים.

אביחי מנדלבליט: שופטים, נכון.

אביחי מנדלבליט: גם שם יש ביקורת, כולל על נשיאת בית המשפט העליון, אבל היא צריכה להסכים למינוי.

אביחי מנדלבליט: וזה בסדר גמור, אני לא רואה בזה בעיה, אני לא מתכוון לשים איזה יס מן שלי, זה גם לא יעבור, זה לא יכול לעבור, ואני גם לא מצפה שזה יעבור.

אביחי מנדלבליט: אם אני מוכן שתהיה עלי ביקורת, אז אני צריך להיות נתון לביקורת.

אביחי מנדלבליט: באופן עקרוני אני בעד ביקורת מתוך ראייה שזה דבר שאמור לטייב את העבודה של הפרקליטות.

אביחי מנדלבליט: זה הצד השני של המטבע.

אביחי מנדלבליט: ואני בטוח שכולם פה באותה עמדה שהביקורת חייבת להיות הוגנת ועניינית.

אביחי מנדלבליט: אנחנו צריכים לשמור על הגוף הזה של הפרקליטות, אין לנו פרקליטות אחרת.

אביחי מנדלבליט: ואני אומר את זה כמו שיצאתי בזמנו להגן – אני לא יודע אם צריך להגן עליהם – על המשטרה, כשהיתה התנפלות נוראית.

אביחי מנדלבליט: יש תקלות, יש בעיות, וזה בסדר.

אביחי מנדלבליט: יש לנו משטרה אחת, יש לנו פרקליטות אחת, אנחנו צריכים להגן עליהם.

אביחי מנדלבליט: אני חושב שכולם מבינים את זה, כולם בעד הרעיון הזה.

אביחי מנדלבליט: אני לא חושב שיש פה מחלוקת על זה.

אביחי מנדלבליט: לכן הביקורת חייבת להיות הוגנות ועניינית, והיא צריכה גם להיות מלווה בהגנות מתאימות, בדומה למה שיש בחוק מבקר המדינה.

אביחי מנדלבליט: אתם עושים את זה, אני יודע שחשוב לכם מאוד העניין הזה.

אביחי מנדלבליט: צריכים באמת לראות שהיא תהיה בונה ותשפר, ויש מה לשפר בפרקליטות, לא הכול מושלם.

אביחי מנדלבליט: אני ממש לא חושב שהכול מושלם, ויש הרבה דברים לשפר.

אביחי מנדלבליט: אני כבר לא מתייחס לדוחות ספציפיים עכשיו, אבל תפיסת העולם העקרונית צריכה להיות שהפרקליטות תהיה טובה יותר.

אביחי מנדלבליט: ביחס להסדר החוקי, אז גם כאן אני יודע שהדברים נידונים, אני לא רוצה יותר מדי להיכנס לזה.

אביחי מנדלבליט: עדיף אפילו לא להיכנס לזה כרגע.

אביחי מנדלבליט: אם יהיה צורך, נתייחס אחר-כך.

אביחי מנדלבליט: אני חושב שעדיף שלא.

אביחי מנדלבליט: מה שמאוד חשוב כמובן, ואני יודע שעושים פה את כל המאמצים, ואני חושב שזה דבר מאוד חשוב, להשלים את החקיקה בהקדם.

אביחי מנדלבליט: לדעתי מחר יש התכנסות של הוועדה לבחירת הנציב או הנציבה החדשים, ובינתיים הם יהיו לפי המתכונת הקיימת, והמתכונת הקיימת לא טובה מספיק וצריך לחזק אותה בדרך של חקיקה, זה ברור.

אביחי מנדלבליט: אני אעצור כאן, כדי שיהיה זמן לשאלות.

ניסן סלומינסקי: תודה רבה על הסקירה, באמת סקירה מאלפת.

אביחי מנדלבליט: בעי"ן...

ניסן סלומינסקי: ניכר הרצון ליושר בלי פשרות, ומצד שני, הרגישות למשמעויות, ולכן האיזון, כך הבנתי מדבריך, הוא איזון טוב ומתבקש.

ניסן סלומינסקי: עכשיו נעבור לשאלות.

ניסן סלומינסקי: אם חברי יוכלו שאחד לא יחזור על דברי השני, תהיה שאלה ותהיה תשובה.

ניסן סלומינסקי: אם חברי יחזרו על אותה שאלה - - -

אביחי מנדלבליט: עדיף שקודם ישאלו את השאלות.

ניסן סלומינסקי: זה מה שאני אומר.

ניסן סלומינסקי: אם חברי חוזרים על השאלות, אז עדיף שהיועץ ירשום את השאלות ואז הוא ייתן אחר-כך את התשובות.

מיכל רוזין: אני מתנצלת, איכשהו אנחנו צריכים להיות אמבות, לנסות לחלק את עצמנו בין כמה דיונים חשובים.

אביחי מנדלבליט: יש גם לכם כובע כפול.

ניסן סלומינסקי: כפול ומשולש.

חיים ילין: זו לא בעיה שלך, דרך אגב.

חיים ילין: אתה פטור מהבעיה הזאת.

מיכל רוזין: קודם כול, אני רוצה לומר לך שהשקט המופתי שהיה פה בשעה האחרונה, שעה שלמה, הוא כאות הערכה לך, הוא גם מוכיח שיש לנו הרבה כבוד לשלטון החוק, ליושבים פה, ולכן אנחנו לפעמים כן מפריעים כשההתקוממות שלנו, הכעס שלנו, ההתמרמרות שלנו כל-כך גדולה.

מיכל רוזין: אנחנו רואים בך מי שאמור לכוון את ערכי המוסר, המצפון והמצפן לחברה, ואני רוצה לשאול אותך שלוש שאלות בקצרה, ולקבל תשובה כמובן.

מיכל רוזין: קודם כול, אני רוצה לשאול אותך על חקירת ראש הממשלה.

מיכל רוזין: אמרת פה שצריך חשד סביר על מנת לפתוח בחקירה.

מיכל רוזין: אנחנו שומעים בימים האחרונים, שכנראה לא יהיה מנוס מלפתוח בחקירה.

מיכל רוזין: האם התקבלה החלטה?

מיכל רוזין: האם יש חשד סביר?

מיכל רוזין: אני חושבת שבמדינה דמוקרטית, מדינת ישראל 2016, עדיף לפעול בשקיפות ולומר לציבור במה ראש הממשלה חשוד מאשר לתת לרצף השמועות ול"סרן שמועתי", כמו שקוראים לו במדינת ישראל, לרוץ.

מיכל רוזין: אני חושבת שנכון היה אם הייתם יוצאים, גם אתה, גם ראש הממשלה, בצורה ברורה, ואומרים על מה הבדיקה, על מה החקירה.

מיכל רוזין: אני חושבת שהשקיפות הזאת היא רק לטובת העניין.

מיכל רוזין: לגבי מסמך יצחקי – ישבנו ישיבה ארוכה מאוד עם המפכ"ל, השתתף שם המשנה שלך, רז נזרי, הבנו שלא ידעת, כמו גם המפכ"ל, על מסמך יצחקי, וברגע שזה פורסם כינסתם למחרת ישיבה ומאז נפגשתם ארבע פעמים, ואחד הדברים שנאמרו, לפחות ליושב-ראש הכנסת חד-משמעית, שאתה אמור לבדוק את כל העובדות שקיימות במסמך הזה על מנת להחליט האם להגיש כתבי אישום או לגנוז את החשדות או את המידע שקיים שם.

מיכל רוזין: הבוקר התפרסם שאתה לא רוצה שניצב יצחקי יוחלף, אז אני רוצה לשאול אותך - - -

אביחי מנדלבליט: סרן שמועתי עובד שעות נוספות.

מיכל רוזין: גם וינשטיין, היועץ המשפטי הקודם, וגם אתה, משום מה מתעקשים להשאירו בתפקיד.

מיכל רוזין: אני רוצה להבין מדוע.

מיכל רוזין: והדבר השלישי שאני רוצה לשאול אותך זה לגבי ההסתה הקשה של רבני הערים בימים האחרונים, אמירות קשות מאוד על קהילת הלהט"ב, גם ראש העיר צפת שאמר על קהילת הלהט"ב שהיא רעה חולה, כמו עישון, השמנת יתר, זנות, סמים - - -

רחל עזריה: לא ראש העיר.

מיכל רוזין: סליחה, רב העיר.

מיכל רוזין: הסתה קשה של רבני הערים.

מיכל רוזין: ברמת גן – נכים שסובלים מבעיה אמיתית שצריך לפתור בטיפול נפשי ותרופתי.

מיכל רוזין: אנחנו שומעים יותר ויותר אמירות מאוד-מאוד קשות, בוודאי כשזה מגיע מרבני ערים שהם בתפקיד ציבורי.

מיכל רוזין: יש כאן הסתה קשה.

מיכל רוזין: רק לפני שנה נרצחה ילדה, שירה בנקי, זכרה לברכה, ונפצעו במצעד בירושלים, והייתי מצפה גם מרשויות החוק לומר אמירה מאוד-מאוד ברורה לגבי נבחרי ציבור, לגבי ממלאי תפקידים ציבוריים שממונים, רבני ערים שממונים, שישמרו על דבריהם וכמובן לא יפעלו להסתה נגד קהילת הלהט"ב.

מיכל רוזין: אני שמחה לשמוע מה אתה חושב בעניין.

מיכל רוזין: תודה.

ניסן סלומינסקי: תודה רבה.

ניסן סלומינסקי: יש ועדת חוץ וביטחון עם שר הביטחון, ויש כמה חברים גם אצלנו.

ניסן סלומינסקי: אם הם ירצו, אני אגיע אליהם קודם.

ניסן סלומינסקי: אלעזר, בבקשה.

אלעזר שטרן: גם אני מצטרף כמובן לברכות.

אלעזר שטרן: אני לא ארחיב, ההערכה ידועה.

אלעזר שטרן: אני מודה שבברכות שנתת לוועדה ליושב-ראש בצדק, שמעתי גם על מה לא נתת.

אלעזר שטרן: לפעמים אני מרגיש לא נוח גם בשם הנציגים שלכם, ואני מתכוון לנושאים כמו חוק העמותות וחוק ההדחה, שלא הוסיפו כבוד לוועדה, והיינו יכולים לקדם גם את הנושאים האחרים שחשובים למערכת החקיקה, אני חושב.

אלעזר שטרן: השאלה אם את החוקים האלה או הקולות האלה – האם אין דרך להביע עמדה ברורה יותר מאשר להביא את הנציגים לוועדה ושאנחנו או היושב-ראש די יתעלל בהם בחלק מהמקרים?

אלעזר שטרן: זאת התחושה שלי.

אלעזר שטרן: השאלה השנייה, ראש ממשלה שמתקשר להורים של נאשם בבית דין צבאי, האם הוא זוכה להערה ממך על התערבות ועל השפעה?

אלעזר שטרן: למיטב הבנתי זאת התערבות בוטה של ראש ממשלה במערכת המשפט במדינת ישראל – גם אם הוא לא התקשר לשופטים, יש בעניין הזה משום חיווי דעתו של ראש הממשלה, ואני בטוח שהשופטים שמעו על זה – להבדיל מעצם ההחלטה להעמיד אותו לדין, שזה בידי המפקדים שלו, שזאת לא התערבות בהקשרים האלה.

אביחי מנדלבליט: זה הפרקליטות הצבאית.

אלעזר שטרן: זאת לא התערבות.

אלעזר שטרן: מפקדים שמעבירים למצ"ח זאת לא התערבות.

נורית קורן: מפקדים שנותנים ראיונות זה בסדר?

ניסן סלומינסקי: חבר'ה.

אלעזר שטרן: יש הבדל, אני לא צריך להגיד לך, בין הליך פיקודי לבין הליך שיפוטי.

אלעזר שטרן: השאלה הבאה.

אלעזר שטרן: אתה מתערב, ובצדק, אתה נותן חוות-דעת לצורך העניין, על חוקים שמתגלגלים.

אלעזר שטרן: אני שואל על חוקים שקיימים לדוגמה כמו חוק הסינון, סליחה, חוק הצינון.

אלעזר שטרן: אני לא יודע איך קוראים לו.

אביחי מנדלבליט: אותו דבר.

אלעזר שטרן: ברור שזה חוק שפוגע בזכויות - - -

חיים ילין: גם וגם.

חיים ילין: זה חוק הצינון בשביל לסנן את הגנרלים שלא ייכנסו.

אלעזר שטרן: ברור שיש לו העדפות פוליטיות לטובת שלטונו של ראש הממשלה, מניעת מתמודדים - -

יעל גרמן: הוא חוק פרסונלי.

אלעזר שטרן: - - הוא חוק פרסונלי, הוא לא חל על בעלי עמדות כוח אחרות במערכת השלטון במדינת ישראל, אלא רק על מי שראש הממשלה מסמן כמועמדים שיכולים לאיים על השלטון שלו, על שלטון היחיד כמובן אני מתכוון או על ההתמודדות הדמוקרטית מולו.

אלעזר שטרן: מה שאני שואל, מה הדרך שלך עכשיו?

אלעזר שטרן: הרי החוק הזה כבר נדחה מספר פעמים, לדעתי גם פעם אחת שאתה היית יועץ משפטי, רק לאחרונה.

ציפי לבני: נדחה הקיצור.

אלעזר שטרן: קיצור תקופת הסינון – א) איך זה עובר אותך?

אלעזר שטרן: ב) גם אם זה לא עובר, אתה יכול להגיש אותו עוד פעם בעוד כמה חודשים.

אלעזר שטרן: מה אתה, כיועץ משפטי לממשלה – איך אתה מגן בהקשר הזה על שלטון החוק?

אלעזר שטרן: אני מבין שחברים רוצים לשאול, אז אני אקצר.

אלעזר שטרן: פרסום שמות חשודים – לפעמים דעתי אינה נוחה, במיוחד מהאנשים שאחרי זה יוצאים זכאים.

אלעזר שטרן: האם יש דרך להתמודד עם פרסום שמות חשודים בשלבים מוקדמים מאוד שלאחר מכן הפרסום גורם להם נזק שקשה מאוד לתקן מעצם העיסוק התקשורתי?

אלעזר שטרן: זאת מציאות שלנו שאולי אפשר להתערב בה.

אלעזר שטרן: הנושא האחרון, אני רק רוצה להגיד לך, ואתה מכיר את דעתי, לצערי הרב התפקיד של היועץ המשפטי – הרי היו לנו גם מחלוקות בתפקידים קודמים ואנחנו יודעים - - -

אביחי מנדלבליט: אני לא זוכר...

אלעזר שטרן: אנחנו מוצאים פה בוועדות יועצים משפטיים שחלוקים בדעותיהם ויועץ משפטי של משרד שאומר עמדות אחרות מיועץ משפטי או יועצת משפטית של וועדה.

אלעזר שטרן: מהרבה מאוד בחינות זה מפלטו של המנהיג מלהחליט.

אלעזר שטרן: ואני מקבל את מה שאמרת, שזו לא בעיה של הייעוץ המשפטי, זו בעיה של שרים שלא מחליטים.

אלעזר שטרן: מה שאני רוצה לשאול, בהנחה שלמשרדי ממשלה יש יועץ משפטי אחד ולממשלה יש יועץ משפטי אחד, הרי באותה פקולטה ובאותם בתי משפט הרבה פעמים אתה שומע עמדות סותרות.

אלעזר שטרן: למה המנהיגים בכל תפקיד, אם הם לא רוצים להחליט או אם כן רוצים להחליט – למה לא נותנים להם אפשרות לקחת ייעוץ משפטי, דעה נוספת?

אלעזר שטרן: תודה.

ניסן סלומינסקי: תודה.

ניסן סלומינסקי: ציפי, ואחר-כך חיים.

ציפי לבני: גם אני רוצה לפתוח בדברי הערכה, לא רק לסקירה, אלא לאופן שבו אתה ממלא את התפקיד שאולי הוא התפקיד הכי חשוב במדינת ישראל.

ציפי לבני: זה לא סוד שהייתי מוטרדת ממעבר ממזכיר ממשלה ליועץ משפטי לממשלה, ואתה מוכיח שאפשר למלא את התפקיד ללא משוא פנים ובניקיון כפיים, וגם הדברים האלה צריכים להיאמר.

ציפי לבני: דווקא מתוך הצורך באמון הציבור, שנתת לו ביטוי, אני רוצה להתייחס לדבר האחרון שהתייחסת אליו, וזה גוף הביקורת, שזה הדבר המרכזי.

ציפי לבני: ואמרת בעצמך שהאמון לא נוצר מתוך זה שאנחנו אומרים או שאתם אומרים "תנו בנו אמון", ואני סומכת עליך לחלוטין שאם תהיה מעורב ותהיה מעורב במינוי הנציב הבא, זה יהיה גם בניקיון מוחלט, אבל אנחנו לא יכולים לבנות על מי שנמצא בתפקיד באותה עת.

ציפי לבני: האם לא נכון כדי להגביר את אמון הציבור בגוף הביקורת לעשות את ועדת הבחירה כוועדה שהיא ועדה חיצונית יותר ציבורית?

ציפי לבני: דרך אגב, זה גם מה שקיים, לפחות אלמנטים מסוימים, בבחירת נציב התלונות על שופטים.

ציפי לבני: זה דבר אחד.

ציפי לבני: הדבר השני.

ציפי לבני: נשאלת כאן ביחס לרבני ערים.

ציפי לבני: הרי יש אפשרות להחיל דין משמעתי.

ציפי לבני: יש כשל מסוים בחקיקה הקיימת, אבל האם אתה שוקל להיכנס לתוך העניין הזה או ברמת עצם כהונתם?

ציפי לבני: בכל זאת מדובר בתפקיד ממלכתי.

ציפי לבני: האמירות האחרונות של הרב לוינשטיין כבר עוסקות בצבא, וזה גם נוגע לתפקידך כפצ"ר, כי הוא טוען שהפרקליטות הצבאית לא ממלאת את תפקידה כמו שצריך, כי היא מגנה מדי על מחבלים או משהו מהסוג הזה.

ציפי לבני: האם אתה רואה את התפקיד שלך בעניין הזה מול אמירות שמאוד מחלישות את הפרקליטות הצבאית?

ציפי לבני: גם כך עלולה להיחלש, אם לא נחלשה כבר בעקבות פרשת אלאור אזריה בעניין הזה.

ציפי לבני: השאלה האחרונה.

ציפי לבני: אני יודעת שאתה באופן אישי נותן משקל גדול מאוד להגנה על חיילי צה"ל ומפקדיו ועל בכירים ישראלים מפני תביעות בחו"ל.

ציפי לבני: ישראל נמצאת היום בחשיפה גדולה מאוד, גם בגלל הסמכות הבינלאומית וגם ב-ICC.

ציפי לבני: לראשונה אנחנו נמצאים בחשיפה שהיא לא רק חשיפה על מבצעים צבאיים, אלא גם בחשיפה על פעילות בהתנחלויות.

ציפי לבני: האם כשהנושאים האלה נמצאים לפתחך – שאלתי קודם על עמונה, אני שואלת על דברים אחרים – האם אתה, לפחות ברמת הייעוץ, מביא בחשבון מה תוצאות ההחלטות האלה על חשיפה אפשרית של מדינת ישראל, מפקדיה, בכיריה וחייליה, בגלל פעילות שהיא פעילות פוליטית ולא בגלל מבצע צבאי?

ניסן סלומינסקי: תודה.

ניסן סלומינסקי: יש בקשה לעשות הפסקה – זה תלוי בחברי חברי הכנסת – תיתן תשובות, וימשיכו הלאה לשאול, מאחר שחלק צריכים לרדת לוועדת החוץ והביטחון ורוצים תשובות.

ניסן סלומינסקי: השאלה אם חברי שלא שאלו עדיין, אם אתם מסכימים שאני אתן לו לענות תשובות?

נורית קורן: הוא ייתן תשובה ואז אני אשאל שאלה - - -

יעל גרמן: אני מבקשת לשאול כמה שאלות.

ניסן סלומינסקי: חיים – ואתה?

חיים ילין: אני רוצה לשאול.

יעל גרמן: גם אני.

ניסן סלומינסקי: רבותי.

ניסן סלומינסקי: חיים ואחר-כך נורית.

חיים ילין: כבוד היושב-ראש, תודה.

חיים ילין: זו באמת היתה שעה מרתקת, אבל אני יודע לספור, זה היה 45 דקות.

חיים ילין: רבע שעה גנב לנו היושב-ראש.

חיים ילין: 45 דקות זה מחצית, ועכשיו נשחק את המחצית השנייה.

ניסן סלומינסקי: היושב-ראש לקח שמונה דקות, אל תדאג.

חיים ילין: יש לי שלוש שאלות.

חיים ילין: המילה שהכי שמעתי ב-45 הדקות שלך זה "אמון הציבור".

חיים ילין: או שהאוזן שלי רגישה או שזה אכן נכון.

חיים ילין: והשאלה היא לא רק בהיבט המשפטי, אלא בהיבט של אזרחי מדינת ישראל איך הם מסתכלים גם על הממשלה, על נבחרי הציבור בכלל.

חיים ילין: איך שאתה לא מסובב את זה כבר שנים אנחנו בתחתית הסולם של אמון הציבור בנו.

חיים ילין: יש שני פנים למטבע, צד אחד שיש גם נשיא מדינה וראש ממשלה בכלא של מדינת ישראל, ואפשר להסתכל על זה מהצד השני, אוי ואבוי למדינה שיש לה ראש ממשלה ונשיא לשעבר בכלא.

חיים ילין: אני רוצה את ההתייחסות שלך לשאלה מה אתה באופן אישי עושה כדי לשנות את המציאות הזאת שאנחנו נמצאים בה.

חיים ילין: אני מתעלם מזה שיש פה אנשים, ואם היו שואלים אותי איזו שאלה הייתי שואל אותך באופן אישי, אז אני רוצה לשים אותה פה על השולחן.

חיים ילין: כראש רשות לשעבר, בכל פעם שהייתי הולך לרב, הוא היה אומר לי: כל מה שאתה רוצה אני יכול לכופף, אני לא יכול לכופף את ההלכה.

חיים ילין: כשאני הולך למשפטן להתייעץ הוא אומר: חיים, מה שאתה רוצה, אבל אני לא יכול לכופף את החוק.

חיים ילין: השאלה שלי אליך, איך אתה מדלג בין התבונה האישית שלך, לבין ההלכה שאתה מאמין בה, לבין החוק שהוא הדגל המרכזי?

חיים ילין: אני שואל אותך כבן אדם דתי, לא בגלל שאתה רב.

אביחי מנדלבליט: רב מלשון quarrel הוא התכוון...

חיים ילין: אמרתי שזו שאלה שהייתי שואל אותך בארבע עיניים.

רויטל סויד: אבל מכיוון שלא מזדמן לי, אני אשאל פה.

ניסן סלומינסקי: התשובה תהיה בארבע עיניים.

חיים ילין: אין לי שום בעיה שהתשובה תהיה בארבע עיניים.

ניסן סלומינסקי: תקצר.

ניסן סלומינסקי: רבותי, בואו ננסה לקצר את השאלות, כדי לשמוע תשובות.

חיים ילין: אני רוצה לשמוע בתשובה לשאלה הזאת התייחסות שלך להפרדה בין דת למדינה, כי אני חושב שהאירועים האחרונים שאנחנו עוברים בתקשורת והאמירות שנאמרות מראים לנו שהמדינה הזאת שזורה באמירות שמבחינת חלק מהאוכלוסייה ממש לא ערכיות, מבחינת אוכלוסייה אחרת הן מאוד נכונות.

חיים ילין: הדבר הזה משסע את העם במקום לאחד אותו.

חיים ילין: חשוב לי להבין.

חיים ילין: הנושא השני.

חיים ילין: 175 חוקים אינם מיושמים כי אין תקנות.

חיים ילין: זה משהו מאוד פרקטי.

חיים ילין: יש המון חוקים, אין תקנות והחקיקה הזאת לא שווה שום דבר.

חיים ילין: איך אתה מתייחס לדברים האלה?

חיים ילין: ואיך אתה מתייחס גם להחלטות ממשלה שלא מיושמות?

חיים ילין: הממשלה מקבלת החלטות, וכשאתה בא ובודק, כ-30% מהן מיושמות.

חיים ילין: ההתייחסות לזה מאוד חשובה.

חיים ילין: דבר אחרון זה לא החוק, אלא רוח החוק.

חיים ילין: החקיקה האחרונה שאנחנו עדים לה, מבחינתי היא אנטי-דמוקרטית או על הגבול הדק שבין זכויות אדם למצב הביטחוני.

חיים ילין: מעניין אותי לדעת איפה באופן אישי אתה שם את הדברים?

ניסן סלומינסקי: תודה.

ניסן סלומינסקי: נורית, ואחריה – יעל, ואחר כך רחל עזריה.

ניסן סלומינסקי: בזה נגמר הסיבוב הראשון.

ניסן סלומינסקי: יואב, תנהל חצי דקה.

נורית קורן: אדוני היושב-ראש, אני מברכת את אדוני היועץ המשפטי לממשלה, אתה עושה עבודה ברוכה.

נורית קורן: אנשים שחששו, משבחים אותך פה, והנה אתה עושה מה שהיה מצופה ממך.

נורית קורן: אני רוצה לשאול על שני דברים.

נורית קורן: כשחקירה מתחילה, רק מתהווה, וברגע שכבר מהמשטרה דולפים כל מיני פרטים, נוצר מצב בסוף שכל החקירה מנוהלת בתקשורת.

נורית קורן: זה לא ראוי.

נורית קורן: אני חושבת שדמם של האנשים נשפך עוד לפני שהוגשה אפילו תלונה.

נורית קורן: אנשים פה מוצאים את עצמם אחר-כך מחוץ למערכת הפוליטית, אבל גם אנשים רגילים.

נורית קורן: הדבר הזה מבחינתי לא ראוי.

נורית קורן: יש חוק על סוביודיצה שלא מיושם.

נורית קורן: צריך לחשוב נכון.

נורית קורן: אנחנו נמצאים בתקופה של תקשורת שהכול זולג, אבל איך שומרים על כבודו של נחקר או כשיש פרשה שלפעמים ברגע שהיא מתפרסמת יש חבלה בהמשך החקירה?

נורית קורן: זה דבר אחד.

נורית קורן: השאלה השנייה שלי.

נורית קורן: אני כיושבת-ראש השדולה לחקר האמת בפרשת ילדי תימן החטופים, מטריד אותי העניין שבחומר החסוי יש הרבה מאוד תיקי אימוץ, ואפילו שעכשיו השר צחי הנגבי מונה לקרוא את הפרוטוקולים של ועדת החקירה, "ועדת קדמי", אני צופה שמה שיקרה שהוא יגיע בסוף לתיקי האימוץ כשהוא לא רשאי לגעת בהם, ובסופו של דבר כל העניין הזה יגיע למבוי סתום, וגם הצעת חוק שאני אגיש בנושא ילדים מאומצים, שהיא ל-70 שנה – שהיא לא תחול על פרשת ילדי תימן, ומה שיקרה בסופו של דבר שתצטרך לתת לי חוות-דעת האם אפשר לפתוח.

נורית קורן: אני מזכירה שהוועדה החליטה לסגור עד 2071, שזה משהו מאוד לא ריאלי.

נורית קורן: אם אנחנו לוקחים מזמן המעשים, או-טו-טו כבר יהיו 70 שנה.

נורית קורן: אני מאוד רוצה לדעת מה דעתך בעניין אם נגיש לך בקשה לפתוח את תיקי האימוץ, אולי בלי השמות, אבל לפחות שהמשפחות ידעו שהילד שלהן הלך לאימוץ.

נורית קורן: זה נושא מאוד-מאוד חשוב.

נורית קורן: אני חושבת שהגיע הזמן לתת תשובה למשפחות.

נורית קורן: לא נותרו הרבה מהם בחיים, אבל לפחות האחים יוכלו לדעת.

נורית קורן: תודה.

יואב בן צור: חברת הכנסת יעל גרמן.

יעל גרמן: ראשית, ברכותי.

יעל גרמן: אני וחלק מחברי באופוזיציה מרגישים ששומרי הסף, חל עליהם אפקט הצינון, שחל דרך אגב, או כך מתכוונים שיחול, בעקבות כמה חוקים שאנחנו מעבירים.

יעל גרמן: העברנו ואנחנו עומדים להעביר מספר חוקים שלמעשה מצננים את הדמוקרטיה שלנו ופוערים בה או קורעים בה איזה קרע.

יעל גרמן: אנחנו מרגישים ששומרי הסף שמבחינתי צריכים להביע דעה, לא מביעים דעה, אולי מפני שהם חוששים, ממש כמו כוונת החוקים, שאנשים יחששו להביע את דעתם.

יעל גרמן: זה מה שאני חושבת.

יעל גרמן: לכן אני מצפה ממך, כיועץ משפטי, שתנחה את הנציגים שלך, שתמיד נמצאים פה בדיונים, שיביעו את דעתם, במיוחד כאשר אנחנו מדברים על חוקים כמו חוק ההדחה, וחוק העמותות, וגם חוק המישוש, וגם החטיבה היהודית וגם סעיף 107, שבפעם הראשונה, אני כבר לא מדברת על הבנייה למגורים - - -, אני מדברת על כך שבפעם הראשונה בחוק הזה יאפשרו להכריז על מיזם פרטי-מסחרי כתשתית לאומית.

יעל גרמן: אני חושבת שזה דבר בלתי נסבל.

יעל גרמן: ומאף אחד מהנציגים שלך, פה ובוועדת הפנים, לא שמעתי את דעתו.

יעל גרמן: אני חושבת שהם היו צריכים לומר אותה בקול רם.

יעל גרמן: זה דבר ראשון.

יעל גרמן: הייתי רוצה לדעת מה דעתך לגבי הזכות של ראש הממשלה והשרים להציג את עמדתם אם היא אינה תואמת את עמדתך ואת עמדת הפרקליטות.

יעל גרמן: אתה יודע מה דעתי, ואתה גם יודע שכשרת הבריאות עמדתי מול הבעיה הזאת.

יעל גרמן: אני חושבת ששרים, מן הראוי שדעתם תישמע בפני בית המשפט גם אם עמדתם מנוגדת לעמדת היועץ המשפטי והפרקליטות.

יעל גרמן: אני גם מצפה שתפעל לכך שכולנו נדע מה כתוב בדוח של נבת"ם של הנציבה הפורשת בנושא - - -

אביחי מנדלבליט: המכון הפתולוגי.

יעל גרמן: נכון.

יעל גרמן: המכון לרפואה משפטית.

יעל גרמן: לבסוף, הגשתי בדצמבר תלונה על רב העיר צפת, על דבר מאוד קונקרטי שהוא כתב.

יעל גרמן: מבחינתי זוהי הסתה לשמה.

יעל גרמן: לכך מצטרפות כמובן ההתבטאויות שלנו לפני דצמבר ואחרי דצמבר, ונראה שדבר לא נעשה.

יעל גרמן: למה מחכים?

ניסן סלומינסקי: תודה.

ניסן סלומינסקי: רחל.

ניסן סלומינסקי: תנסו ממש לצמצם.

ניסן סלומינסקי: רויטל, תוכלי לצמצם כי כבר כולם שאלו ובטח תהיה חזרה?

ניסן סלומינסקי: בסוף לא נספיק לשמוע את התשובות.

רחל עזריה: תודה רבה.

רחל עזריה: אני אצמצם ביישר כוח, כי היו הרבה.

רחל עזריה: יש לי שתי שאלות.

רחל עזריה: האחת, הנוהל היום במשרד לשירותי דת קובע שלא תתכנס מועצה דתית אם אין אישה אחת.

רחל עזריה: כיוון שהמועצות הדתיות הן בין חמישה לתשעה חברים, בעצם זו רק אישה אחת.

רחל עזריה: אני יודעת שהנושא נמצא בדיון.

רחל עזריה: אני אשמח לשמוע האם יש כוונה להגדיל את מספר הנשים במועצות דתיות.

רחל עזריה: אני גם אציין שכיוון שזה מוסד גברי מלכתחילה, לאישה אחת קשה מאוד לתפקד, והיום הממוצע הוא 17% נשים, זה אומר שאף פעם אין יותר מאישה אחת.

רחל עזריה: השנייה, בהמשך לשאלות פה על רבני ערים, ב-5 בינואר 2014 משרד המשפטים פרסם תזכיר לחוק שירותי הדת היהודיים, שמדבר על זה שיהיה הליך משמעתי יעיל וצודק כנגד רבני ערים, כשעולה חשד לביצוע עבירות משמעתיות על ידם.

רחל עזריה: אמור להיות מין מנגנון משמעתי ביחס לרבני ערים.

רחל עזריה: כל ההליך שקיים היום לא ממלא את ייעודו, כי יש נורא מעט מקרים ואין טיפול כמו שצריך.

רחל עזריה: בהמשך להתבטאויות גם נגד גיוס נשים לצה"ל וגם הדברים האחרונים שאנחנו שומעים, השאלה אם יש כוונה לקדם את הנושא הזה.

רחל עזריה: אני חושבת שהחברה בישראל רוצה נחת מהיהדות ורוב רבני הערים לא שותפים לתפיסות האלה, ויכול להיות שקידום הליך משמעתי יוכל להקל על הציבור לקבל את היהדות שאנחנו מעוניינים בה ולא את הקצוות האלה.

רחל עזריה: תודה.

ניסן סלומינסקי: תודה.

ציפי לבני: דרך אגב, הצעת החוק הממשלתית הוגשה גם על-ידי כפרטית.

ציפי לבני: את יכולה להצטרף.

ניסן סלומינסקי: רויטל, ואחר-כך חאג' יחיא, אבל ממש משפט, כי אחר-כך לא נוכל לשמוע את התשובות.

רויטל סויד: קודם כול, שוב ברכות, וכבר נפגשנו הבוקר.

רויטל סויד: באמת רוב הדברים נשאלו, ולכן אני רוצה לקחת את הנקודות הפרטניות שנאמרו כאן ולדבר עליהן יותר בנושא כללי.

רויטל סויד: אנחנו נמצאים בתקופה שבה אמון הציבור במערכת המשפט הולך ונשחק ברמות קשות מאוד-מאוד.

רויטל סויד: למעשה אנחנו מדברים על מערכת שלציבור היה אמון בה שהיא זו שבאיזה דרך שומרת, מה שנקרא "שומר הסף האחרון של הדמוקרטיה".

רויטל סויד: אנחנו רואים שהאמון נשחק, ובין היתר הוא נשחק, פעם אחת בגלל שביתות פרקליטים, ופעם שנייה בגלל שרוצים לפצל את נציבות הביקורת, וחלק ממנה צריך להיות פנימי, ובאיזה אופן זה נותן תחושה שמנסים לטאטא משהו.

רויטל סויד: זה לא כל-כך משנה, אדוני היועץ, שאתה אפילו התנדבת להיות מבוקר בנושא הזה, כי בסופו של דבר לא את תפקיד היועץ המשפטי לממשלה זה מה שרוצים לבדוק, לבחון ולבקר, אלא יותר את העבודה - - -

אביחי מנדלבליט: יבדקו.

רויטל סויד: בסדר, לא כולם.

רויטל סויד: - - - אלא יותר את העבודה השוטפת.

רויטל סויד: איך אתה רואה לנכון להחזיר את אותו אמון שנפגע?

רויטל סויד: מה אתה עושה מול הפרקליטים?

רויטל סויד: איך אתה חושב שצריך לשקם את המערכת הזאת, בפרט לאור העובדה שגם אתה בעצמך הורית לא לחשוף את הדוח האחרון של נציבות הביקורת על הפרקליטים, שהיתה בכלל לגבי המכון לרפואה משפטית?

רויטל סויד: אני לא אכנס לכל הנושאים, באמת דנו בהם הרבה, אבל הנושא הכללי הוא אמון הציבור במערכת המשפט.

רויטל סויד: הנושא השני הוא בדיקה וחקירה.

רויטל סויד: יש הרבה מאוד בלבול בציבור מה זה בדיקה ומה זה חקירה.

רויטל סויד: יותר נכון, בא הציבור - - -

ניסן סלומינסקי: הוא דיבר על זה הרבה.

רויטל סויד: יכול להיות, הלכתי להצעה לסדר שיזמתי בוועדת הפנים.

רויטל סויד: יכול להיות שענית על זה, אני רוצה לומר מה התחושה.

רויטל סויד: התחושה היא שבדיקה זה פריבילגיה שהיא רק לנבחרי ציבור בעוד שחקירה כל אזרח אחר, פשוט, מגיע לזה.

רויטל סויד: יכול להיות שענית על זה, אינני יודעת.

רויטל סויד: זה נושא שני.

רויטל סויד: כמובן גם ספציפית לגבי ראש הממשלה.

רויטל סויד: איפה הדברים האלה עומדים היום?

רויטל סויד: אני חושבת שהגענו למצב שרבות השמועות על העובדות, וכבר נגרם נזק כתוצאה מהשמועות.

רויטל סויד: אני מבקשת שתעשה לנו סדר בנושא הזה.

רויטל סויד: נושא שלישי זה מהם הנהלים לגבי חברי כנסת.

רויטל סויד: מגיע מידע לגבי חברי כנסת – אני מאלה שחושבים שמידע לגבי חברי כנסת חייב להיבדק, לגבי כל אזרח, על אחת וכמה לגבי חברי כנסת.

רויטל סויד: ראינו את כל הסיפור של מסמך יצחקי, ונבקש לדעת איזה נהלים אתה עומד לגבש בנושא הזה כדי שידע הציבור, וגם חברי הכנסת, מה עומד לקרות, כאשר מגיע מידע, בין אם אין בו ממש ובטח ובטח אם יש בו ממש.

ניסן סלומינסקי: תודה.

ניסן סלומינסקי: חאג' יחיה.

עבד אל חכים חאג' יחיא: כבוד היושב-ראש, אני אקצר ואעשה את זה ממוקד.

עבד אל חכים חאג' יחיא: בשנה האחרונה – הקדנציה הראשונה שלי פה – אני רואה הרבה חקיקה שמגבילה את שיקול הדעת של השופטים.

עבד אל חכים חאג' יחיא: לא נותנים את שיקול הדעת, למרות שהשופט הוא זה ששומע את התיק, שומע את הנסיבות, בודק ואז יש לו החלטה, ולפעמים יש נסיבות מקלות.

עבד אל חכים חאג' יחיא: הרבה חקיקות לאחרונה מדברות על ענישת מינימום שמגבילה גם את שיקול הדעת של השופט.

עבד אל חכים חאג' יחיא: זו השאלה הראשונה.

עבד אל חכים חאג' יחיא: השאלה השנייה.

עבד אל חכים חאג' יחיא: אני מבקר בבתי משפט ושומע את עורכי-הדין, בסוף אומרים: מן הדין ומן הצדק.

עבד אל חכים חאג' יחיא: איפה הדין והצדק?

עבד אל חכים חאג' יחיא: אני אביא דוגמה, יש תוכנית אכיפה של הבנייה הלוא מוסדרת או ללא היתר, לא משנה איך נקרא לה, באוכלוסייה הערבית, הרי העיקר שלה שהמדינה עצמה, שהיא התובעת, היא לא אישרה את תוכניות המתאר.

עבד אל חכים חאג' יחיא: לפעמים אפילו מגיעים לבית המשפט ובית המשפט קובע: צו הריסה בתנאי להוצאת היתר בתוך שנתיים, בתוך שלוש שנים, בתוך שנה, אבל התובע – מי שהוא מייצג הוא זה שאמור לאשר את התוכניות – הוא במתכוון לא מקדם אותן.

עבד אל חכים חאג' יחיא: כל הסיפור הזה הוא לא לתת את האפשרות.

ניסן סלומינסקי: תודה רבה.

ניסן סלומינסקי: היועץ, אם תצליח עם כל השאלות, טוב.

ניסן סלומינסקי: אם לא, יכול להיות שנעשה מפגש נוסף.

אביחי מנדלבליט: בטוח רויטל תכיר את זה, מן הדין ומן הצדק - - -

עבד אל חכים חאג' יחיא: תצטרכו לעשות רביזיה על השאלות.

עבד אל חכים חאג' יחיא: ..

ניסן סלומינסקי: לתשובות.

רויטל סויד: כותבים בבקשת דחיית מועד דיון, שמן הדין ומן הצדק להיעתר לבקשה.

אביחי מנדלבליט: חבר הכנסת חאג' יחיא הרים לי להנחתה.

אביחי מנדלבליט: זו בדיחה קטנה.

אביחי מנדלבליט: זה להתחיל ברוח טובה – מן הדין ומן הצדק.

אביחי מנדלבליט: אני בטוח שרויטל מכירה את זה טוב.

אביחי מנדלבליט: נהוג להגיד "חברי המלומד", אז כל עורך-דין שאומר "חברי המלומד" – מה אומרים עליו?

אביחי מנדלבליט: שהוא שיקר פעמיים, הוא גם לא חבר שלו, בטח לא מלומד.

עבד אל חכים חאג' יחיא: באחד מהמשפטים שהייתי מעורב בהם, זה היה בבג"ץ, עורך-הדין, אחד הבכירים ביותר בארץ, אמר לי: זאת עוד הוכחה שדין וצדק לא הולכים ביחד.

עבד אל חכים חאג' יחיא: אם אתה מדבר על בדיחות, זו התשובה שאני קיבלתי.

ציפי לבני: זה מה שכתבו לנו על הלוח בשנה א' במשפטים.

אביחי מנדלבליט: זה בדיחות "עורך דיניות" כאלה.

אביחי מנדלבליט: אני אתחיל.

אביחי מנדלבליט: מטבע הדברים, ולא יעזור, לגבי הבדיקה בעניין ראש הממשלה, יש מה שאני מוציא, אני יודע שזה מצומצם בגלל שזה במידה.

אביחי מנדלבליט: כל הזמן יש התלבטות.

אביחי מנדלבליט: אני חושב שיש זכות לציבור לדעת, והיא חשובה מאוד, אבל גם יש חובה לבדוק, וכשצריך לחקור כמו שצריך – נגיע תיכף גם לגבי מסמך יצחקי – כל דבר שייכנס לעולם התוכן של הדברים האלה יעשה נזק, אז אני לא מתכוון לעשות נזק, ולכן אני לא מתכוון להגיד.

מיכל רוזין: נזק תדמיתי או נזק של חקירה?

אביחי מנדלבליט: נזק מהותי, התדמית לא מעניינת.

אביחי מנדלבליט: זה נזק מהותי, ממש לא תדמיתי.

אביחי מנדלבליט: זה נזק מהותי, ואני לא מתכוון לשום דבר כזה, וזה לא קשור לבדיקה כזאת או לחקירה אחרת.

אביחי מנדלבליט: אני משוכנע בזה.

אביחי מנדלבליט: דיברתי קודם על מקצועיות, זה חלק מהמקצועיות.

אביחי מנדלבליט: תיכף יגיע הנושא של הדלפות, שאני אתייחס אליו, שבעיני זה פוגם באותה מידה, וזה דבר חמור מאוד, ואסור להגיע למקומות האלה.

אביחי מנדלבליט: אני בטח שלא הולך לתת שום דבר שעלול להזיק.

אביחי מנדלבליט: כשאני אחליט שאין נזק, הדברים יצאו לידיעת הציבור.

אביחי מנדלבליט: ברור שהציבור זכאי וחשוב שהוא ידע, אבל צריך לאזן בין שני דברים, זכות הציבור לדעת מצד אחד, מצד שני לא לעשות נזק, וזה יעשה נזק.

אביחי מנדלבליט: אני לא זוכר מי בדיוק שאל, מישהו שאל גם מה ראש הממשלה יודע, אמרתי שהוא לא יודע כלום.

אביחי מנדלבליט: נכון, יש הרבה שמועות, סרן שמועתי עובד שעות נוספות, לכן הוצאתי בהודעה שאמרתי שייקחו בעירבון מוגבל את כל השמועות שיוצאות, הן לא מדויקות בלשון המעטה, והתכוונתי למה שאמרתי.

אביחי מנדלבליט: זהו, לא יכול לענות על זה.

אביחי מנדלבליט: המצב הוא כמו שהוא, זו בדיקה כלפי ראש הממשלה.

מיכל רוזין: גם משפחתו?

אביחי מנדלבליט: לא אמרתי את זה.

אביחי מנדלבליט: לגבי מסמך יצחקי, הדברים העובדתיים שנאמרו הם נכונים.

אביחי מנדלבליט: אני באמת לא ידעתי על מה שנקרא "מסמך יצחקי".

אביחי מנדלבליט: אני לא אוהב את הכינוי הזה, אבל בסדר.

יואב בן צור: הוא אמר שזה מסמך שלו.

אביחי מנדלבליט: כן, זה מסמך שלו.

אביחי מנדלבליט: הוא הסביר בדיוק.

אביחי מנדלבליט: הדברים שהוא אמר הם דברים מדויקים.

אביחי מנדלבליט: זה באמת בעקבות כמה מקרים שעלו במהלך בדיקה אם יש משהו בנושא ההתמודדות לנשיא - - -

מיכל רוזין: הבנו שזה בגלל החקירה על פואד.

אביחי מנדלבליט: זה לא רק פואד, גם נוספים, מועמדים לנשיא.

אביחי מנדלבליט: זה באותו הקשר, אז הוא גילה שיש דברים שהוא לא ער להם.

אביחי מנדלבליט: יש כמויות אדירות של מידע שנאספות במשטרה ממחוזותיה השונים ומכל המקומות, ואז הוא אמר שהוא רוצה לראות שדברים לא בורחים.

אביחי מנדלבליט: זה נכון, באותו יום שזה התברר, דברתי גם אתו, דברתי גם עם המפכ"ל, פינינו את הלו"ז.

אביחי מנדלבליט: אמרתי שזה עכשיו הכי דחוף לברר, הדבר הראשוני שרציתי לדעת שחס וחלילה אין איסוף יזום חלילה על חברי כנסת או שרים או דברים מהסוג הזה, וזה נשלל באופן חד-משמעי.

אביחי מנדלבליט: זה הדבר שהיה חשוב לי לברר, ובאמת חצי יום ישבנו על זה לוודא הכול ולראות שאין דברים כאלה.

אביחי מנדלבליט: זה הדבר שהיה הכי דחוף.

אביחי מנדלבליט: הדבר השני, וזה גם נכון.

אביחי מנדלבליט: אני מחזיק את המסמך.

אביחי מנדלבליט: אני ממש לא מתכוון להתייחס למסמך בשום דרך שהיא.

אביחי מנדלבליט: מה זה לא להתייחס?

אביחי מנדלבליט: אני אתייחס אליו, אבל לא לתוכן שלו, משום שזה מסמך מודיעיני של המשטרה.

אביחי מנדלבליט: יש מישהו שעשה משהו לכאורה חמור, או הדליף אותו או מדליף חלקים ממנו לתקשורת.

אביחי מנדלבליט: זה מסמך מודיעיני.

אביחי מנדלבליט: מסמך מודיעיני זה ליבת הסוד של המשטרה.

אביחי מנדלבליט: אני לא רוצה להביא דוגמאות, אבל ועדת משנה בועחו"ב, יש בה כל מיני דברים שיודעים ושום דבר לא יוצא.

אביחי מנדלבליט: זה ליבת הסוד.

אביחי מנדלבליט: אני בטח שלא הולך להתייחס לפרטים מתוך המסמך או להגיד אמירות כאלה ואחרות שיתבססו על פרטים מתוך המסמך.

אביחי מנדלבליט: זה דבר שלדעתי אסור לעשות.

אביחי מנדלבליט: מה שכן אני אומר זה שני דברים שאנחנו כן עושים.

אביחי מנדלבליט: אנחנו כן עוברים על הדברים.

אביחי מנדלבליט: אני עובד ביחד מול חברי במשטרה, ראש אח"מ, המפכ"ל, ויש הסבר לכל הדברים שיש שם.

אביחי מנדלבליט: מה קורה?

אביחי מנדלבליט: כשיש מידע, נאמר קודם בצדק – יש שאלות שקצת חזרו, אז אני מתייחס תוך כדי – לדעתי חברת הכנסת רויטל סויד אמרה את זה, כשיש נבחר ציבור, אי-אפשר לעזוב את המידע.

אביחי מנדלבליט: ככה זה כשדיברתי על הבדיקה קודם.

אביחי מנדלבליט: אמרתי שאי-אפשר לעזוב את זה בצד.

אביחי מנדלבליט: זה לא נעים להגיד, אבל זה פועל לרעתו במידה מסוימת, כי אני לא יכול לעזוב את זה, מצד שני זה עדיין לא מגיע לרף של חשד סביר.

אביחי מנדלבליט: אני צריך לראות שכל הדברים האלה בזמן אמת – אני מדבר על לפני שנתיים ומשהו, מתי שזה היה – באותו זמן הדברים שהיו מידעים לא הצדיקו בדיקה או כן הצדיקו בדיקה או חקירה ואז עברו ליועץ המשפטי לממשלה או לפרקליט המדינה לפחות.

אביחי מנדלבליט: צריך לראות שזה קרה, ואלה דברים שנבדקים.

אביחי מנדלבליט: אני צריך לקבל מה שבאותו זמן הוא חשב, לא מה שאני חושב.

אביחי מנדלבליט: הוא בסוף הגורם המקצועי.

אביחי מנדלבליט: אלה דברים שאנחנו כן עושים ביחד.

אביחי מנדלבליט: הדבר בעיני הוא לא פחות חשוב – אני לא יודע אם הוא יותר חשוב, אבל בטח לא פחות חשוב – וזה אני עושה ביחד עם המפכ"ל, אנחנו כן רוצים לעשות איזה נוהל משותף.

אביחי מנדלבליט: עוד פעם, זה לא שזה נעשה בכוונה, כי הוא היה יותר מרוכז בנושא הנשיא, אבל כן אני חושב שיהיה איזה נוהל שדבר כזה לא יהיה מונח בצד.

אביחי מנדלבליט: הוא כן בדק את זה בזמן אמת, אבל עכשיו זה יוצא, אז איך קרה שלא ידע את זה היועץ המשפטי לממשלה, פרקליט המדינה, המפכ"ל?

אביחי מנדלבליט: צריך לראות איך עושים את הנוהל הזה במקרים דומים, ואנחנו עובדים על זה ביחד.

אביחי מנדלבליט: זה דברים שאני כן אוציא לידיעת הציבור, שני הדברים האלה.

אביחי מנדלבליט: אני מתכוון להשלים את זה ולהוציא את זה לידיעת הציבור.

אביחי מנדלבליט: יש דברים שכן הציבור צריך לדעת.

אביחי מנדלבליט: אני לא אומר שעכשיו אני אתן מילה-מילה מי השר או מי חבר הכנסת, כל אחד בדיוק מה היה.

אביחי מנדלבליט: אני לא מתכוון לעשות, כי זה להיכנס לתוך מסמך מודיעיני, אני לא מתכוון לעשות דברים כאלה.

אביחי מנדלבליט: עוד פעם, השמועות האלה, עם כל הפרסום, שמעתי את זה גם הבוקר, אני לא מתכוון להיכנס לזה – כל מיני רצונות כאלה ואחרים שלי, שלא הבעתי אותם.

מיכל רוזין: זה פרסום לא נכון?

אביחי מנדלבליט: כל אחד יכול להוציא מה שהוא רוצה.

אביחי מנדלבליט: ממני אף אחד לא שמע דבר כזה.

אביחי מנדלבליט: הכתב הזה בטח לא שמע את זה ממני, אני לא יודע מאיפה זה מגיע.

אביחי מנדלבליט: אני לא נגדו, אני מאוד מעריך אותו, זה נכון.

אביחי מנדלבליט: מה שכתוב שאני מעריך אותו, זה נכון.

אביחי מנדלבליט: בסדר.

אביחי מנדלבליט: על זה אני מוכן להגיב, אבל לא מעבר לזה, ממש לא מעבר לזה.

אביחי מנדלבליט: אני גם לא מנהל את המשטרה, יש לי מספיק מה לנהל אצלי.

אביחי מנדלבליט: יש דברים שחזרו על עצמם מספר פעמים, וזה נושא חשוב.

אביחי מנדלבליט: זה קשור לנושא הכללי של הסתה.

אביחי מנדלבליט: קודם כול, אני דוחה מכול וכול את הדברים האלה, עלי הם לא מקובלים, על קהילה כזאת או אחרת, זה פשיטא, זה ברור.

מיכל רוזין: זה לא כל-כך ברור בימים האחרונים, בשבועות האחרונים, לכן חשוב שתגיד את זה בצורה ברורה.

אביחי מנדלבליט: אני אומר את עמדתי.

אביחי מנדלבליט: הנה, אמרתי.

מיכל רוזין: אנחנו צריכים לשמוע את זה, זה לא ברור בכלל.

אביחי מנדלבליט: אני אמרתי.

אביחי מנדלבליט: אמרתי בצורה ברורה.

אביחי מנדלבליט: זאת עמדתי.

אביחי מנדלבליט: אני גם מייצג את שלטון החוק.

אביחי מנדלבליט: זה אפרופו השאלה של חברי, חיים ילין, זה קשור גם לזה.

אביחי מנדלבליט: ברור שיש לי כובעים שונים.

אביחי מנדלבליט: אני כרגע בתפקיד שאני מייצג את שלטון החוק של מדינת ישראל, אז אני אומר את זה גם פורמלית וגם באופן אישי במקרה הזה.

אביחי מנדלבליט: בוודאי.

אביחי מנדלבליט: זה ברור.

אביחי מנדלבליט: הדבר היותר מהותי מה עושים עם הדברים האלה, ואלה דברים שהם לא פשוטים תמיד, כל הדוגמאות המקוממות של הסתה והתבטאויות לא ראויות ותמונות לא ראויות וכל מיני דברים כאלה.

אביחי מנדלבליט: יש דברים מאוד רעים שקורים.

אביחי מנדלבליט: הם רעים, אבל עדיין אני צריך להיות מאוד-מאוד זהיר.

אביחי מנדלבליט: אני אומר אמירה כללית לאו דווקא בהקשר לזה, בכל הנושא של חופש ביטוי צריך להיות נורא-נורא זהיר.

אביחי מנדלבליט: לא בכדי להגיש כתב אישום על עבירות של הסתה או על עבירות של חופש ביטוי זה חתימה אישית שלי, אני אישית מאשר את זה.

אביחי מנדלבליט: אני מדבר גם על הסתה לטרור.

אביחי מנדלבליט: זה מגיע אלי אישית, זה לא תובע.

אביחי מנדלבליט: חייבים אישור אישי שלי, כי אני מאוד מקפיד על חופש ביטוי גם כשדברים לא נעימים ולא יפים, אפילו לא מוסריים ולא ערכיים, אני לא אחראי על זה, ואני חושב שזה לא נכון.

אביחי מנדלבליט: אנשים מדברים.

אביחי מנדלבליט: כמובן זה מגיע למקומות שאי-אפשר להשלים אתם, כמו נושאים של הסתה, הסתה לאלימות או הסתה לטרור, הדברים האלה.

אביחי מנדלבליט: בדבר הזה גם היה שינוי מסוים של מדיניות, בנושא הסתה לטרור יש יותר כתבי אישום.

אביחי מנדלבליט: דרך אגב, גם לאוכלוסייה ערבית וגם לאוכלוסייה יהודית, גם יהודים קיבלו כתבי אישום חמורים עם בקשות למעצר עד תום ההליכים, כי מילים שמסיתות להרוג הן הורגות.

אביחי מנדלבליט: פה, אני לא רוצה להגיד, כי עוד לא נכנסתי לזה, אני צריך לקבל החלטה אם נחצה רף.

אביחי מנדלבליט: הסמכות להגיש קובלנה נגד רב עיר נתונה לשרת המשפטים.

אביחי מנדלבליט: מרחב הפעילות שלהם שנוי במחלוקת.

אביחי מנדלבליט: אמרתי עוד פעם שצריך להיות מאוד מרוסן לגבי עבירות שקשורות לחופש הביטוי, מן הצד השני, אני צריך ללמוד את זה.

אביחי מנדלבליט: התלונות והדברים שמגיעים נבחנים, יש משנה לפרקליט המדינה לתפקידים מיוחדים, שהוא אחראי על התחום הזה, והוא בודק את כל המקרים האלה, וזה מגיע אלי.

אביחי מנדלבליט: אני לא רוצה עכשיו לרוץ ולהגיד בדיוק מה אני אעשה או מה יקרה עם זה, אבל זה ייבחן.

זהבה גלאון: הדברים של הרבצ"ר.

זהבה גלאון: הדברים של המועמד לרב הצבאי הראשי.

רחל עזריה: האם יש מחשבות לשנות את הנוהל?

ציפי לבני: היתה הצעת חוק ממשלתית בנוגע לדין משמעתי שהגשתי בזמנו, היום גם הגשתי אותה כפרטית.

אביחי מנדלבליט: אפשר לקדם.

אביחי מנדלבליט: אני לא יודע.

אביחי מנדלבליט: את זה צריך לבדוק מול הדרג המדיני, אני לא יוזם הצעות חוק.

אביחי מנדלבליט: זה דברים שאני אתייחס אליהם בהמשך.

זהבה גלאון: אפשר לשמוע התייחסות, אדוני, ביחס לדברים של הרבצ"ר?

זהבה גלאון: האם מי שאומר דברים כמו שהוא אמר, אני לא אחזור עליהם, יכול להיות מועמד לרבצ"ר?

אביחי מנדלבליט: לא יודע.

אביחי מנדלבליט: יש החלטות של הדרג הפיקודי המינהלי שהוא אחראי למנות אותו.

אביחי מנדלבליט: אני בטח לא אוהב את ההתבטאויות האלה כמו כל אחד אחר, וכשזה יגיע, ואולי זה יגיע, אני לא יודע, נצטרך להידרש לזה.

אלעזר שטרן: אלה דברים לפני 12 שנה, כשהוא לא היה בשום בתפקיד ציבורי.

זהבה גלאון: אדוני, זה מונח לפתחך, פניתי אליך.

אביחי מנדלבליט: בסדר, אני אטפל בזה.

אביחי מנדלבליט: נאמרו הדברים קודם לגבי החוקים שעלו פה גם היום.

אביחי מנדלבליט: חלקם מגיעים בדרך שלכאורה יכולתי לא לדבר.

אביחי מנדלבליט: למה לכאורה?

אביחי מנדלבליט: בגלל הכובע החמישי שאני חושב שהוא מחייב אותי לדבר.

אביחי מנדלבליט: זו לא רק זכותי, אני חייב לדבר, ולכן הצגתי את הקשיים המשפטיים שזה מעורר, אמרנו מבחינת היועץ המשפטי במובן הרחב שאנחנו חושבים שיש שם קשיים מהותיים, אבל צריך להבין, דבר אחד, זה חוק יסוד - - -

אלעזר שטרן: מה המשמעות של קשיים מהותיים?

ניסן סלומינסקי: רגע.

ניסן סלומינסקי: רגע.

ניסן סלומינסקי: בוא נשמע.

אביחי מנדלבליט: לא אמרנו את המילים "מניעה משפטית", בראש ובראשונה כי מדובר בחוק-יסוד.

אביחי מנדלבליט: אני חושב שהדברים הוסברו על-ידי מי שהיה פה, הוא בא על דעתי, כך שהאחריות היא עלי, לא עליו אם יש טענות אליו חלילה.

רויטל סויד: על איזה חוקים אתה מדבר?

ציפי לבני: חוק ההדחה, ההשעיה, עמותות ודומיהם.

אביחי מנדלבליט: זה חוק-יסוד, לחוק-יסוד יש משמעות, זה ניתוח משפטי מהותי ואי-אפשר לקבוע בחוק-יסוד שהוא לא חוקתי.

אביחי מנדלבליט: זאת אומרת, יש קושי גדול לקבוע את הדבר הזה, בגלל שזה חוק-יסוד.

אביחי מנדלבליט: זו אמירה שאני מניח שאני עוד עשוי להידרש לה ולהתמודד אתה בכובע אחר, כמייצג המדינה.

אביחי מנדלבליט: ברור לי שזה יגיע לשם, לכן אני לא רוצה להוסיף יותר.

חיים ילין: תתאמן עכשיו, אתנו.

חיים ילין: זה מעניין.

אביחי מנדלבליט: זה יהיה מעניין.

אביחי מנדלבליט: ברור לי שזה לא יהיה משעמם.

רויטל סויד: אתה לא חושב שצריך לחסום את זה כבר בוועדת החוקה כשזה עולה?

רויטל סויד: לא עדיף?

אביחי מנדלבליט: זו אמירה משפטית מקצועית, זו העמדה המקצועית שאני אומר.

אביחי מנדלבליט: אני לא חושב שראיתם התלהבות גדולה ממני להצעה הזאת, ואפילו להיפך.

אביחי מנדלבליט: אמרנו את הדברים.

אלעזר שטרן: כשלים מהותיים.

אביחי מנדלבליט: כן, אבל זה חוק-יסוד.

אביחי מנדלבליט: אני לא בא לפה כיועץ משפטי של הכנסת.

אביחי מנדלבליט: פה המקום גם להגיד שיש לכם ייעוץ משפטי מהמעלה הראשונה, קודם כול, זה חבר טוב, משפטן מעולה, לא רק הוא, כל מי שעובד פה ויש עבודה מאוד-מאוד טובה משותפת.

אביחי מנדלבליט: אמרנו את הדברים.

אביחי מנדלבליט: הכי קל היה אולי להסתתר.

אביחי מנדלבליט: יש הליך בבית-הדין הצבאי בעניין של החייל ליאור אזריה, הוא מתנהל.

אביחי מנדלבליט: ניתן להליך הזה להתנהל, צריך לתת לו להתנהל כמו שצריך, לפי כל הכללים.

אביחי מנדלבליט: אני לא זוכר בדיוק את המילים המדויקות – הזכרתם את ראש הממשלה קודם שהתקשר – לדעתי המילים שלו לא היו להתערב בהליך, הוא חיזק את ההורים.

אביחי מנדלבליט: אני לא יודע.

אביחי מנדלבליט: זה לא ששאלו אותי.

אלעזר שטרן: עצם השיחה היא לא התערבות, היא לא אמירה?

אביחי מנדלבליט: אני לא יודע - - -

ציפי לבני: ושר הביטחון שהגיע לבית-הדין וישב שם - - -

אלעזר שטרן: אתמול נהרגו שני חיילים, האם ראש הממשלה התקשר אל - - -

אביחי מנדלבליט: חבל.

אביחי מנדלבליט: אל תכניס אותי.

אלעזר שטרן: אני שואל.

אלעזר שטרן: אני לא מסבך - - -

אביחי מנדלבליט: אני לא יודע.

אביחי מנדלבליט: אני לא אכנס למקומות חלילה של ביקורת פוליטית כזאת או אחרת.

אלעזר שטרן: זה לא פוליטי, זה משפטי.

אביחי מנדלבליט: הבנתי.

אביחי מנדלבליט: אני אומר שהשאלה מה אומרים.

אביחי מנדלבליט: הוא לא בא ואומר: אל תנהלו את התהליך, ההליך הזה פסול.

אביחי מנדלבליט: הוא לא אמר דברים כאלה.

אביחי מנדלבליט: צריך לראות גם מה הוא אמר.

אביחי מנדלבליט: לא שאני בא להגיד אם זה טוב או לא טוב.

מיכל רוזין: הוא התקשר לחזק את ידם.

אביחי מנדלבליט: בכמה הזדמנויות התבטאתי בפורומים שונים והבעתי אמון מלא, והפרקליטות הצבאית לא חלשה, היא חזקה מאוד, היא גם לא נחלשה.

אלעזר שטרן: היועץ, אני שואל אותך את זה בהיבט של היועץ המשפטי לממשלה.

אלעזר שטרן: האם כיועץ המשפטי לממשלה, מעבר לגיבוי הפרקליטות הצבאית, לא צריך לקראת הפעם הבאה לפחות להגיד לראש הממשלה: אדוני ראש הממשלה, כשיש חייל או נאשם בתוך בית-דין, כשאתה מתקשר לאבא שלו, או לא משנה למי, זה דברים שאסור לראש ממשלה לעשות?

אלעזר שטרן: זאת השאלה הפשוטה.

עבד אל חכים חאג' יחיא: זו הבעת אי-אמון במערכת שם.

עבד אל חכים חאג' יחיא: זו הבעת אי-אמון.

ניסן סלומינסקי: רבותי.

ניסן סלומינסקי: רבותי.

אביחי מנדלבליט: אני לא מתכוון להיכנס עכשיו לשיחות שלי עם ראש הממשלה, מה שכן אני אומר, אני אומר עוד פעם, היה תוכן מסוים לדברים, התוכן לא נגע להליך עצמו, זה דבר אחד.

אביחי מנדלבליט: דבר שני, אני חושב שהמערכת הזאת היא מאוד-מאוד חזקה, מאוד עצמאית.

אביחי מנדלבליט: לא שהוא היה צריך את זה – גם התבטאתי בצורה הזאת – המילים "לגבות את הפצ"ר" נראות בעיני מצחיקות, כי הוא לא צריך את הגיבוי שלי, הוא מספיק חזק בפני עצמו, אבל אם היה צריך, הבעתי את הגיבוי ואת האמון שהמערכת הזאת תעשה מה שהיא צריכה, ורואים שהיא עושה מה שצריך.

אביחי מנדלבליט: אני לא יודע מה תהיה התוצאה של המשפט, ואני בוודאי לא מתכוון להתערב חס וחלילה, אבל אני אומר שרואים שהם עושים מה שצריך, מגיעים לדיון, אומרים את שלהם, המערכת מתנהלת.

אביחי מנדלבליט: אני חושב שיש פה חוסן ועוצמה גם של צה"ל, מערכת המשפט בכלל, בכל הרמות, גם הפיקודית, גם המקצועית-משפטית.

אביחי מנדלבליט: המערכת מתפקדת מצוין.

אביחי מנדלבליט: לשמחתי, אני לא חושב שחלילה היא חלשה או נחלשת, והיתה הערה גם כזאת.

אביחי מנדלבליט: לגבי חוק הצינון, אני לא רוצה עוד פעם להיכנס לדיאלוג, אבל מה שאני חושב, זה לא רלוונטי, בסוף יש ממשלה, יש כנסת, הם מקבלים את ההחלטות שלהם, זה בוודאי בתחום הסמכות שלהם, זה לא מגיע למקום לדעתי של מניעה משפטית.

אביחי מנדלבליט: הדעות האישיות שלי לא רלוונטיות בעניין הזה.

אלעזר שטרן: על מה זה?

אביחי מנדלבליט: חוק הצינון/סינון.

אלעזר שטרן: האם כיועץ משפטי לממשלה - - -

אביחי מנדלבליט: עניתי מקצועית, טכנית ומהותית.

אביחי מנדלבליט: אני לא חושב שיש מניעה משפטית לחוקק חוק כזה.

אביחי מנדלבליט: זה לא אומר משהו על מניעה משפטית, זה אפילו רחוק מזה.

אביחי מנדלבליט: הדעה האישית שלי לא רלוונטית לעניין הזה.

אביחי מנדלבליט: גם אני צוננתי/סוננתי, אבל זה לא עניין אותי.

רויטל סויד: זה לא הלך להם.

אביחי מנדלבליט: לא.

אביחי מנדלבליט: זה לא עניין אותי.

אביחי מנדלבליט: הלכתי למקומות אחרים.

אלעזר שטרן: גם אותי זה לא עניין כשזה לא היה רלוונטי אלי.

אביחי מנדלבליט: אני יודע.

אביחי מנדלבליט: אני מכיר.

אביחי מנדלבליט: יש פה כמה שאלות, אני אנסה לחבר אותן, בנושא נבת"ם.

אביחי מנדלבליט: קודם כול, ההליך תלוי ועומד בבג"ץ.

אביחי מנדלבליט: לגבי המכון הפתולוגי אני רוצה להבהיר - - -

יעל גרמן: אתה יכול להגיש את עמדתך, לא רק שיכולת, אלא שהיית צריך.

אביחי מנדלבליט: נאמרו אמירות לא נכונות.

אביחי מנדלבליט: הייתי בעד, ואני עדיין בעד, פרסום דוח נבת"ם.

אביחי מנדלבליט: כן היה פה דיאלוג ושיח על השאלה.

אביחי מנדלבליט: פרטני, מערכתי, אני לא רוצה עכשיו להיכנס לדבר הזה.

אביחי מנדלבליט: בסוף הגענו לפרסום שהוא מוסכם.

אביחי מנדלבליט: זה לא אומר שהדוח בהכרח מקובל עלי מילה במילה, אבל אני חושב שמן הראוי לפרסם.

אביחי מנדלבליט: זה לא התפקיד שלי.

אביחי מנדלבליט: התפקיד הוא לאפשר לנבת"ם לפרסם את הדוח.

אביחי מנדלבליט: הגענו בסוף לנוסח מוסכם, העמדה שהוצגה של מדינת ישראל, עמדה שהוצגה לבית המשפט ולא זזנו ממנה.

אביחי מנדלבליט: אנחנו נגיע לזה שהדוח הזה אמור להיות מפורסם.

אביחי מנדלבליט: זאת הכוונה והוא יפורסם.

אביחי מנדלבליט: אני מאוד מקווה שנגיע בסוף למצב שתהיה הסכמה של כל הצדדים שהוא יפורסם כמו שהוא.

אביחי מנדלבליט: זה תלוי בעותרים.

יעל גרמן: מה זאת אומרת הסכמה של כל הצדדים?

אביחי מנדלבליט: יש עותרים.

אביחי מנדלבליט: יש עותרים לבג"ץ נגד פרסום הדוח, שאני לא מייצג אותם, הם מייצגים את עצמם, זה הפרקליטים.

אביחי מנדלבליט: אני מייצג גופים אחרים, לרבות את הנציבות במקרה הזה.

אביחי מנדלבליט: העמדה שאנחנו מציגים שהדוח צריך להיות מפורסם, שלא תהיה טעות.

אביחי מנדלבליט: לא בטוח שהעותרים מאוד שבעי רצון מזה, אבל זאת העמדה.

אביחי מנדלבליט: עכשיו מנסים להגיע, על-פי הערות של השופטים, גם פה שמעתי – ואני יודע מה היה באולם, אני יודע מה העמדה של כל השופטים בעניין הזה – שכולם העירו על העניין הזה שהם רוצים להגיע לאיזו דרך שזה יפורסם בהסכמה ושהעתירה תימשך.

אביחי מנדלבליט: אבל בכל מקרה, הדוח הזה יפורסם, שלא נטעה.

אביחי מנדלבליט: זאת העמדה שלנו.

אביחי מנדלבליט: בסוף מה שיחליט בית המשפט העליון הוא יחליט.

אביחי מנדלבליט: הוא יכול להחליט שהוא מקבל את העתירה, אני לא יודע.

אביחי מנדלבליט: אני מקווה שלא נגיע לשם, ובהחלט אם אפשר להגיע להסכמה בכל תיק זה דבר שהוא תמיד טוב.

אביחי מנדלבליט: אנחנו בעניין הזה מייצגים את נבת"ם.

אביחי מנדלבליט: היתה שאלה עלי.

אביחי מנדלבליט: ועדת הבחירה, עוד פעם, גם פה זו החלטה – אני לא יושב בוועדת הבחירה, דרך אגב.

אביחי מנדלבליט: בכוונה הוצאתי את עצמי.

אביחי מנדלבליט: הייתי אמור לשבת, אבל הוצאתי את עצמי, בגלל העניין שאני עשוי להיות מבוקר בכובע שלי כמייצג המדינה בערכאות.

ציפי לבני: לא בחוק החדש.

ציפי לבני: ועדת הבחירה כרגע זו היתה ועדת הבחירה של היועץ המשפטי לממשלה.

ציפי לבני: בחוק החדש המינוי הוא של שר המשפטים והיועץ המשפטי לממשלה, בלי ועדה, בלי כלום.

אביחי מנדלבליט: שר המשפטים, בהסכמה.

אביחי מנדלבליט: זו הצעה של שרת המשפטים.

אביחי מנדלבליט: תדונו בזה, תקבלו החלטה.

ציפי לבני: אתם פוגעים באמון הציבור.

אביחי מנדלבליט: אני מבין.

אביחי מנדלבליט: זו בסוף החלטה של השרה, ואני חושב שזה חוקי, אבל תחליטו מה שתחליטו.

אביחי מנדלבליט: לגבי השאלה האחרונה של חברת הכנסת רויטל סויד על אמון הציבור הנשחק.

אביחי מנדלבליט: קודם כול, אני מסכים.

אביחי מנדלבליט: אני לא יודע עד כמה הוא נשחק, אבל אני מאוד חושש מזה.

אביחי מנדלבליט: אני בהחלט חושב, כמו שאמרתי, שאמון הציבור זה הנכס המרכזי שיש לכולנו, ולכן אני חושב שכל דבר שהוא כמו שביתה, שזה חוקי, זה בסדר, זה מותר, זה כלי מאבק שהוא קיים, כדאי להימנע מזה.

אביחי מנדלבליט: אמרתי עוד קודם, אני לא יודע אם שמעת את זה, אבל אמרתי קודם שבסוף כולנו מבינים שיש לנו פרקליטות אחת, היא יקרה לכולנו, אין לנו פרקליטות אחרת, וכולנו רוצים בסוף לחזק אותה ולשמור עליה, אבל בצד זה שגם תהיה אפשרות לבקר אותה ולשפר אותה כשצריך.

אביחי מנדלבליט: מזה אנחנו יוצאים.

יעל גרמן: מה לגבי השאלה שלי לגבי הזכות של ראש הממשלה והשרים להיות מיוצגים אם עמדתם סותרת?

אביחי מנדלבליט: זו שאלה קצת שונה.

אביחי מנדלבליט: היא אולי קשורה לזה בהיבט אחר.

אביחי מנדלבליט: זו שאלה ראשונה שעוד רציתי להתייחס אליה, מה תפיסת העולם שלי.

אביחי מנדלבליט: זה מופיע גם בדוח שמגר.

אביחי מנדלבליט: בעיקרון העמדה היא שהמדינה מדברת בקול אחד, וזה הקול של היועץ המשפטי לממשלה.

אביחי מנדלבליט: יש פסיקה רבה על העניין הזה של בית המשפט העליון, כולל מהזמן האחרון, עם אמירות מאוד יפות, דרך אגב, כדאי לקרוא את פסק הדין הזה – לטיפונדיות, שטיבלך, או כל מיני אמירות כאלה.

אביחי מנדלבליט: אתה מכיר את זה?

אביחי מנדלבליט: בית המשפט משתמש במילים מאוד יפות שאי-אפשר שכל אחד יגיד מה שהוא רוצה, וגם לא יהיה לזה סוף.

אביחי מנדלבליט: זו העמדה העקרונית.

אביחי מנדלבליט: בצד זה יכולים להיות מקרים, שצריכים להיות נדירים, והקול של היועץ המשפטי לממשלה הוא הקול של המדינה ושל שלטון החוק שאמור לייצג את המדינה.

אביחי מנדלבליט: המדינה כולה נמצאת במקום הזה והוא אמור לייצג אותה.

אביחי מנדלבליט: ולכן כשהיועץ המשפטי לממשלה אומר "מניעה משפטית", שזה דבר מאוד נדיר, משהו לא חוקתי וכו', אז יש קושי להציג עמדה אחרת.

אביחי מנדלבליט: בצד האמירה הזאת שהיא אמירה עקרונית, אני אומר שאני לא שולל מקרים, והם צריכים להיות באמת נדירים, שבהם יהיה אפשר לתת לראש הממשלה או לשר בממשלה להביע עמדה שונה.

אביחי מנדלבליט: המקרים האלה צריכים להיות מאוד-מאוד נדירים, אחרת היכולת לעשות את זה תישחק.

אביחי מנדלבליט: אני מתכוון לנדירים.

אביחי מנדלבליט: אם זה יקרה בכל שבוע, אי-אפשר יהיה לאפשר את זה, אבל אם זה מקרה מאוד-מאוד נדיר, שגם אני מגיע למסקנה שיש פה צד אחר, למרות שאני חושב למשל שיש מניעה חוקתית - - -

יעל גרמן: אני חושבת שעד היום היו רק מקרים נדירים.

יעל גרמן: זה לא היה, לא בכל שבוע, לא בכל חודש, אפילו לא בכל שנה.

אביחי מנדלבליט: לא היה בכלל.

יעל גרמן: היה מקרה שאני זוכרת אותו, כמובן המקרה של רבין, המקרה שלי, שביקשתי להיות מיוצגת במקרה של מאיה פורמן - - -

אביחי מנדלבליט: במקרה של רבין היועץ ייצג אותו.

אביחי מנדלבליט: המקרה של המגורשים?

יעל גרמן: לא.

יעל גרמן: אני מתכוונת למאיה פורמן.

אביחי מנדלבליט: מאיה פורמן זה בכלל לא דומה לשאלה הזאת.

אביחי מנדלבליט: אני אתייחס לדוגמה הזאת.

אביחי מנדלבליט: זה בכלל לא דומה לשאלה הזאת.

אביחי מנדלבליט: חשבתי שאת מתכוונת למצב שבו יש ייעוץ משפטי, והשר אומר:

אביחי מנדלבליט: אני לא מקבל את הייעוץ המשפטי הזה, אני רוצה ייעוץ משפטי אחר.

יעל גרמן: גם.

ניסן סלומינסקי: היו מקרים.

ניסן סלומינסקי: אישרו פעם אחת, נדמה לי.

אביחי מנדלבליט: זה מאוד-מאוד נדיר.

יעל גרמן: גם וגם כשהעמדה של המדינה - - -

אביחי מנדלבליט: היועץ הסכים.

אביחי מנדלבליט: במקרה של מאיה פורמן הרי היועץ הסכים.

יעל גרמן: העמדה של היועץ היתה מנוגדת לעמדת משרד הבריאות, ומשרד הבריאות ביקש להיות מיוצג לחוד ולומר את עמדתו, ולא התאפשר לו.

אביחי מנדלבליט: אני לא אכנס עכשיו למקרה הספציפי הזה.

רויטל סויד: צריך להשאיר פתח למקרים חריגים.

אביחי מנדלבליט: אני מאפשר פתח למקרים מאוד חריגים, אבל אני כבר אומר לכם שאני לא בטוח בכלל שהמקרה הזה הוא חריג כזה.

אביחי מנדלבליט: המקרים החריגים בעיקר מיועדים למקרה שבו למשל יש עמדה שזה לא חוקתי – אני לא רוצה להיכנס לדוגמה הזאת – לעשות גירוש או משהו כזה, והממשלה תגיד: אנחנו רוצים לעשות גירוש.

אביחי מנדלבליט: דרך אגב, הדרך הנכונה היא לא להביא עכשיו עורך-דין אחר, אלא שהיועץ המשפטי לממשלה עצמו יגיד: זאת עמדתי, ומאחר שזאת עמדת הממשלה, חשוב לי להציג את עמדת הממשלה גם בפני בית המשפט העליון.

אביחי מנדלבליט: זה יכול להתאים.

אביחי מנדלבליט: אלה מקרים מאוד-מאוד עקרוניים, אני לא יודע אם המקרה ההוא מתאים לזה, אבל אני לא רוצה כרגע להיכנס לזה.

אביחי מנדלבליט: גם על זה יש בג"ץ תלוי ועומד, לא נכון להיכנס למקרה הספציפי ההוא.

אביחי מנדלבליט: אני לא אומר לכאן ולכאן.

אביחי מנדלבליט: אני לא רוצה להיכנס לזה.

אביחי מנדלבליט: יש בג"ץ תלוי ועומד שם, וגם כאן יש כבר בקשה של ייצוג נפרד.

אביחי מנדלבליט: הכול בהליכים משפטיים.

אביחי מנדלבליט: כל הדבר שהתייחסת אליו הוא בהליכים משפטיים.

אביחי מנדלבליט: מבחינה עקרונית צריך נורא להיזהר.

אביחי מנדלבליט: זה צריך להיות מקרה מאוד-מאוד נדיר, אחרת הכול יתפרק.

אביחי מנדלבליט: אם אני מאפשר פעם אחת מקרה אחד, יבואו אלי, בשם השוויון – יבוא אלי המנכ"ל של המשרד האחר, ויבוא אלי השר של המשרד השלישי, ויבוא אלי ראש האגף הזה וראש הגוף ההוא, ולא יהיה לזה סוף.

אביחי מנדלבליט: זה אסון.

אביחי מנדלבליט: בית המשפט העליון, לפי איך שאני מבין אותו, ממש לא רוצה את זה.

אביחי מנדלבליט: זו ממש גישה שמנוגדת לפסיקה של בית המשפט ותפיסת העולם שלו שיש קול אחד, שהוא קולו של היועץ המשפטי לממשלה.

אביחי מנדלבליט: זה לא אישי כמובן, זה מי שיהיה בתפקיד.

אביחי מנדלבליט: התפיסה שלו שהוא מייצג את המדינה.

אביחי מנדלבליט: אני נותן הרבה מאוד משקל לעמדה של שרים, מנכ"לים וגופים, ואני תמיד מוכן לשמוע אותם.

אביחי מנדלבליט: היום אני הולך להיפגש – זה כבר יצא בעיתונות החרדית – הבענו עמדה, ביקשו שרים להיפגש אתי על העמדה.

אביחי מנדלבליט: ברצון, נפגשים.

זהבה גלאון: באיזה נושא?

זהבה גלאון: זה מעניין.

אביחי מנדלבליט: אחרי זה יושב-ראש הוועדה יעדכן אותך.

זהבה גלאון: מה נעשה, אפיקורסים כמוני לא קוראים עיתונות חרדית.

אביחי מנדלבליט: חובה.

אביחי מנדלבליט: ..

אביחי מנדלבליט: חייבים לקרוא הכול...

זהבה גלאון: איך אני אדע על מה מדובר?

אביחי מנדלבליט: חייבים לקרוא הכול...

ניסן סלומינסקי: כמו שאנחנו קוראים את עיתון "הארץ".

ניסן סלומינסקי: זהבה, כמו שאנחנו קוראים את עיתון "הארץ", תקראי את זה.

זהבה גלאון: ניסן, זה סקופ...

רויטל סויד: בבחינת "דע את האויב".

חיים ילין: מקריאים לך כנראה...

ניסן סלומינסקי: אחרי שאתה מחוסן ויודע לנפות – לא מאמרי דעות – הוא דווקא עיתון טוב.

זהבה גלאון: עד שהתחיל להיות מעניין, אדוני, אתה לא מוסר פרטים?

אביחי מנדלבליט: חשוב להתייחס לנורית.

אביחי מנדלבליט: הנושא של עיון בתיקי אימוץ ילדים, שזה נושא חשוב באמת, הבעיה מוכרת ומטופלת.

אביחי מנדלבליט: מאחר שאני מבין, אמרו לי, אני מקווה שאני לא טועה, שכבר אפילו השר צחי הנגבי התייחס לזה, אז זה הגיע אלי - - -

נורית קורן: הוא התייחס לפרוטוקולים, הוא לא התייחס לתיקי האימוץ.

אביחי מנדלבליט: מה שאני זוכר, שרבקי דבש מוסמכת לעיין בזה.

אביחי מנדלבליט: אני הסמכתי אותה שהיא תוכל לעיין בתיקי האימוץ.

נורית קורן: בתיקי האימוץ, לא בפרוטוקולים.

נורית קורן: זה ההבדל.

נורית קורן: הסמכת אותה לבדוק את הפרוטוקולים, ולפי מה שדיברתי עם השר צחי הנגבי - - -

ניסן סלומינסקי: הוא אומר "תיקי האימוץ".

נורית קורן: בגלל זה אני מחדדת את השאלה.

נורית קורן: אני רוצה לדעת שרבקי דבש אכן תעיין בתיקי האימוץ, ואם תהיה אפשרות, יפרסמו ללא שמות.

אביחי מנדלבליט: אני זוכר שזה הגיע אלי לפני כמה זמן ואישרתי את הזכות שלה לעיין, אבל אם את אומרת שזה היה כך, כנראה זה מה שהחלטתי, יש לזה סיבות.

נורית קורן: את רבקי דבש לא שאלתי, אני צריכה לבדוק.

נורית קורן: לגבי השר, אני יודעת שהוא לא יכול לעיין בתיקי אימוץ.

אביחי מנדלבליט: נהיה ערניים לזה.

אביחי מנדלבליט: אני אתקרב לסיום, נראה שלא פספסתי כל מיני שאלות.

אביחי מנדלבליט: לגבי התקנות – חיים ילין יצא, אבל תעדכנו אותו – יש פרויקט בהובלה של המשנה לתפקידים מיוחדים – זה שמו החדש של התפקיד של אבי ליכט – ואודי פרבר ממשרד ראש הממשלה, הסמנכ"ל, לסגור את הפער לגבי התקנות שלא הותקנו.

אביחי מנדלבליט: אני חושב שזה דבר חשוב מאוד.

אביחי מנדלבליט: הדבר לא בסדר וגרוע שהשיניים של החוק, שזה התקנות, שצריכות לגרום לו לעבוד, לא מתפקדות בכמות כזאת, ויש פשוט עבודה.

אביחי מנדלבליט: אנחנו מזהים את זה כבעיה וצריך לעשות את זה.

ניסן סלומינסקי: ביקשנו לבדוק ומשרדים שזה קיים לגביהם לא נדון בחוקים שלהם, כי בין כה וכה חבל לדון אם הם לא עושים את זה.

אביחי מנדלבליט: מאה אחוז.

אביחי מנדלבליט: מה עוד נשאר לנו?

רחל עזריה: מועצות דתיות.

אביחי מנדלבליט: זה סוג הדברים שעלו כמה שאלות בסגנון הזה, שקשורות, וזו אחת הבולטות שבהן.

אביחי מנדלבליט: קטונתי, אני אשמח אם יהיו כמה שיותר נשים, ולא רק נשים, נציגויות למגזרים שסובלים מתת-ייצוג, אני יכול לחשוב על עולים חדשים מקהילות כאלה ואחרות, המגזר הערבי.

אביחי מנדלבליט: זה חשוב מאוד.

אביחי מנדלבליט: אני בעד.

עבד אל חכים חאג' יחיא: המגזר הערבי לא נמצא שם.

אביחי מנדלבליט: לא שם, אבל בדברים אחרים.

עבד אל חכים חאג' יחיא: יכול להיות שיש מקום להקים משהו מקביל בחברה הערבית.

אביחי מנדלבליט: עסקתי, ולא מעט, למשל במועצת התכנון העליונה, שזה כן חשוב לכם.

אביחי מנדלבליט: למשל שם כן היה דיון שצריך להיות נציג.

אביחי מנדלבליט: בהמון מקומות יש את הבעיה הזאת שהיא חוזרת על עצמה - - -

ניסן סלומינסקי: עשינו רשימה של העדיפויות שהחוק נותן לכל מיני מגזרים, בסוף הישראלי הרגיל, אין לו מקום בכלל.

רחל עזריה: במועצה הדתית זה לא קורה.

אביחי מנדלבליט: זה דבר למחוקק או למחוקק המשנה, תלוי לפי - - -, זה דבר שהמחוקק צריך ליזום.

אביחי מנדלבליט: צריך ליזום ולהעלות אותו, או אם זה מגיע דרך בית המשפט, ובית משפט אומר שזה המצב, הוא יגיד את זה.

אביחי מנדלבליט: אני לא מתכוון ליזום דברים כאלה.

אביחי מנדלבליט: אין לי שום כוונה כזאת.

עבד אל חכים חאג' יחיא: יש שאלות שלא קיבלו מענה.

רויטל סויד: אדוני היועץ המשפטי, אני רוצה לשאול אותך לגבי כל הנושא של העגונות ומסורבות הגט.

רויטל סויד: אני ביקשתי ממך, ניסן, להוסיף.

רויטל סויד: עגונות ומסורבות גט – יש אלפי נשים כאלה במדינה.

רויטל סויד: ההלכה, כפי שהיא מיושמת היום בבתי הדין היא כזאת שלא מאפשרת לנשים להשתחרר מעגינותן או מנישואיהן, והן נמצאות במצב שהן תלויות בין שמים וארץ במשך עשרות שנים.

ניסן סלומינסקי: רויטל.

ניסן סלומינסקי: רויטל.

רויטל סויד: ראיתי שיש לך התחלה בנושא.

רויטל סויד: מה אתה יכול לומר לנו כדי שלא יהיה מצב של נשים מסורבות גט כל-כך הרבה שנים?

עבד אל חכים חאג' יחיא: עוד לא קיבלתי תשובות.

אביחי מנדלבליט: קודם כול, אין לי תשובה עכשיו לשלוף מהשרוול.

אביחי מנדלבליט: אני חושב שזו תופעה קשה וצריך לסייע כמה שאפשר.

אביחי מנדלבליט: אתם צריכים ליזום את הדברים בדרכים שלכם, ויש לכם דרכים יותר טובות אפילו משלי.

אביחי מנדלבליט: מה שאני יכול לעשות ולעזור בכוחותי הדלים והלוא דלים, אם אפשר, אני עושה.

אביחי מנדלבליט: אני מוכן לנסות לשפר את המצב כמה שאפשר.

אביחי מנדלבליט: זה דבר באמת בעייתי.

אביחי מנדלבליט: רק לחאג' יחיא אני חושב שאני חייב תשובה.

אביחי מנדלבליט: שתי שאלות נשאלו, לגבי הגבלת שיקול הדעת של שופטים ועונש מינימום.

אביחי מנדלבליט: אני באופן כללי לא אוהב עונשי מינימום, גם אמרנו את זה בממשלה כשהיו תיקוני החקיקה.

אביחי מנדלבליט: עם זאת, אין פה מניעה משפטית.

אביחי מנדלבליט: בסמכות הממשלה והכנסת לחוקק חוקים כאלה עם ענישת מינימום.

אביחי מנדלבליט: כמובן זה צריך להיות באיזו רמה של סבירות, ואנחנו משתתפים בדיאלוג כדי לגרום שזה יהיה סביר.

אביחי מנדלבליט: אני לא חושב שאנחנו במקום שעל זריקת אבן נותנים מאסר עולם, זה באמת דבר שאני אגיד מבחינה משפטית - - -

עבד אל חכים חאג' יחיא: אני מדבר על שיקול הדעת של השופטים.

אביחי מנדלבליט: ברור.

אביחי מנדלבליט: זאת התשובה.

אביחי מנדלבליט: אני לא אוהב עונשי מינימום, אני אוהב להשאיר שיקול עד כמה שיותר רחב לשופטים.

אביחי מנדלבליט: עם זאת, אם זאת ההחלטה של הממשלה והכנסת זאת החלטה חוקית.

אביחי מנדלבליט: אני לא יכול להגיד שהיא לא חוקית.

אביחי מנדלבליט: זאת התשובה.

אביחי מנדלבליט: הדבר השני, שבעיני הוא גם חשוב – אני מניח שאתה יודע שהתחלנו איזה דיאלוג, אז אני מציע שתדבר עם - - -

עבד אל חכים חאג' יחיא: הדיאלוג לא קיים לצערי.

אביחי מנדלבליט: לא בטוח.

עבד אל חכים חאג' יחיא: אני זה שמרכז את זה מהרשימה המשותפת.

ניסן סלומינסקי: תדברו על זה ביניכם.

אביחי מנדלבליט: אני אשמח שתבוא להיפגש.

עבד אל חכים חאג' יחיא: אני אקבע, ואנחנו ניפגש.

אביחי מנדלבליט: בסדר גמור.

ניסן סלומינסקי: רבותי, איך אומרים?

ניסן סלומינסקי: בצער רב, כי זה מאוד מרתק ומעניין.

ניסן סלומינסקי: אני רוצה, דבר אחד, להודות לך, דבר שני, לשבח אותך על האומץ.

ניסן סלומינסקי: לא פסחת על שום שאלה, כולל שאלות שכל אחד היה יכול להגיד "שאלות מכשילות", "שאלות לא רלוונטיות", "אני לא יכול להתערב".

ניסן סלומינסקי: לא פסחת על שום דבר, ואמרת ביושר את עמדתך המקצועית.

ניסן סלומינסקי: ידעת להבחין טוב בין העמדה המקצועית לבין דעות אישיות או דברים אחרים.

ניסן סלומינסקי: ידעת לעשות טוב את ההבחנה ולדעת איפה להיכנס ואיפה לא להיכנס, וזה גם מראה שיש לך כבר עתיד פוליטי, אבל זה משהו אחר, לא עכשיו.

רויטל סויד: חשבתי שאתה רק מברך אותו.

ניסן סלומינסקי: להמשך זו תהיה ברכה.

אביחי מנדלבליט: היא התכוונה לזה שזה לא ברכה.

אביחי מנדלבליט: ..

ניסן סלומינסקי: אני לא יודע מה מדברים - - -

אביחי מנדלבליט: צוחק.

אביחי מנדלבליט: צוחק.

ניסן סלומינסקי: בשם כל חברי אני רוצה להודות לך.

רויטל סויד: תודה רבה.

ניסן סלומינסקי: זה מפגש מרתק.

ניסן סלומינסקי: אני חושב שאחת לתקופה מסוימת נעשה את המפגשים האלו.

ניסן סלומינסקי: הם טובים לכל הצדדים.

ניסן סלומינסקי: דרך זה גם עם ישראל שומע, הוא קיבל הבהרות על הרבה מאוד נושאים שהיו באי-בהירות.

ניסן סלומינסקי: עכשיו הם שמעו את זה "מפי הסוס" עצמו ולא משמועות וזה דבר חשוב מאוד.

ניסן סלומינסקי: ברכתנו.

ניסן סלומינסקי: וממש תודה רבה.